<!-- wp:paragraph {"align":"center","style":{"typography":{"fontSize":20},"color":{"background":"#bccfd6"}}} -->
<p class="has-text-align-center has-background" style="background-color:#bccfd6;font-size:20px"><strong>เสียดาย! ไทยพ่ายอินเดียหวุดหวิดศึก "บีเจเคซี"ผจก.ทีม-โค้ชปลุกใจสู้ ชี้โอกาสเข้ารอบยังเปิดกว้าง</strong></p>
<!-- /wp:paragraph -->

<!-- wp:paragraph -->
<p>ทีมสาวไทยพ่ายอินเดียไปอย่างน่าเสียดายสุด ๆ 1-2 คู่ ชนิดที่ต้องลุ้นกันถึงซูเปอร์ไทเบรก แมทช์ที่ 3 ในประเภทหญิงคู่ ศึกเทนนิสชิงแชมป์โลก ประเภททีมหญิง รายการ "2025 บิลลี จีน คิง คัพ บาย เกนบริดจ์" โซนเอเชีย/โอเชียเนีย กลุ่ม 1 ที่อินเดีย ทำให้หลังผ่าน 2 แมทช์ ไทยชนะ 1 แพ้ 1 และรั้งอันดับ 2 ขณะที่แมทช์ต่อไป ไทยจะลงสนามพบเกาหลีใต้ โดยทั้งผู้จัดการทีมและโค้ชชี้โอกาสเข้ารอบของทีมไทยยังเปิดกว้าง การแข่งขันเทนนิสชิงแชมป์โลก ประเภททีมหญิง รายการ "2025 บิลลี จีน คิง คัพ บาย เกนบริดจ์" หรือศึก "บีเจเคซี" โซนเอเชีย/โอเชียเนีย กลุ่ม 1 ที่มาลันจ์ เบลวาดี้ สปอร์ต คอมเพล็กซ์ เนชั่นแนล เกมส์ ปาร์ค ที่เมืองปูเน่ รัฐมหาราษฏระ ประเทศอินเดีย ในรอบพบกันหมด แมทช์ที่สอง ซึ่งจบลงเมื่อคืนวันที่ 9 เม.ย. 2568</p>
<!-- /wp:paragraph -->

<!-- wp:paragraph -->
<p>ทีมไทย ซึ่งแมทช์แรกเอาชนะฮ่องกง 3-0 คู่ ลงสนามพบกับ เจ้าภาพ อินเดีย ซึ่งแมทช์แรกพ่ายนิวซีแลนด์ 1-2 คู่ โดยเปิดหัวด้วยประเภทเดี่ยวมือ 2 ไทยส่ง "รวงข้าว" ลัลนา ธาราฤดี มือ 170 ของโลก พบกับ ชริวัลลี ราชมิกา ภมิปาตี มือ 341 ของโลก ปรากฏว่า เซตแรก "รวงข้าว" พ่ายก่อน 2-6 เซตสอง ลัลนา ชิงความได้เปรียบเบรกเสิร์ฟสาวอินเดียตั้งแต่เกมแรก แต่พลาดโดนเบรกคืนในเกมที่ 8 ก่อนจะเสมอ 4-4 แม้ ลัลนา จะมาเซฟได้ถึง 4 แมทช์พอยท์ในเกมที่ 10 ซึ่งตนเองเสิร์ฟ แต่ก็ต้านไม่อยู่ สุดท้ายพ่าย 4-6 ทำให้ ลัลนา แพ้ไป 0-2 เซต 2-6, 4-6 ไทยตามหลัง 0-1 คู่ จากนั้นคู่ที่สอง เดี่ยวมือ 1 "ไหม" มนัญชญา สว่างแก้ว มือ 110 ของโลก พบกับ สหจะ ยามาลาปัลลี มือ 316 ของโลก เซตแรก "ไหม" ถูกเบรกเสิร์ฟไปก่อน ตามหลัง 0-3 ทว่าเจ้าตัวกลับมาเล่นในเกมตัวเอง และเบรกเสิร์ฟสาวอินเดียได้ในเกมที่ 4, 7 และ 9 ชนะเซตแรก 6-3 เซตสอง เกมสูสี ต้องดวลกันถึงไทเบรก ก่อน "ไหม" พ่ายไทเบรก 3-7 ต้องเล่นเซตสาม มนัญชญา เบรกเกมเสิร์ฟคู่แข่งได้ตั้งแต่เกมแรก ขึ้นนำ 1-0 ก่อนที่ในเกมเสิร์ฟสอง ขณะที่ "ไหม" นำ 30-0 นักกีฬาจากอินเดีย ได้ขอเทรนเนอร์เข้ามาดูอาการบาดเจ็บที่ต้นขา ซึ่งสุดท้ายก็เล่นต่อไม่ไหว ทำให้ "ไหม" ชนะไปด้วยสกอร์ 6-3, 6-7 ไทเบรก 3-7 และ 1-0 Ret. (รีไทร์) ทำให้ไทยตีเสมอเป็น 1-1 คู่</p>
<!-- /wp:paragraph -->

<!-- wp:paragraph -->
<p>คู่ที่สาม ประเภทหญิงคู่ "เอิร์ธ" เพียงธาร ผลิพืช มือคู่ 145 ของโลก และ "อีฟ" พัชรินทร์ ชีพชาญเดช มือคู่ 564 ของโลก ลงวัดฝีมือกับคู่จอมเก๋าของอินเดียอย่าง อันกิต้า ไรน่า มือคู่ 207 ของโลก กับ ปรัธนา ธอมบาเร มือคู่ 104 ของโลก ซึ่งผลปรากฏว่า สู้กันถึงเซตสาม และเป็นคู่สาวไทยที่แพ้ไป 1-2 เซต 6-7 ไทเบรก 3-7, 6-3 และซูเปอร์ไทเบรก 3-10 ส่งผลให้ ทีมไทยพ่ายอินเดียหวุดหวิด 1-2 คู่ จึงมีผลงานล่าสุด แข่ง 2 แมทช์ ชนะ 1 แพ้ 1 ด้านผลอีก 2 คู่ที่แข่งขันพร้อมกัน นิวซีแลนด์ ชนะ เกาหลีใต้ 2-1 คู่ และฮ่องกง ชนะ ไต้หวัน 2-1 คู่ ทำให้หลังผ่านการแข่งขันไป 2 แมทช์ นิวซีแลนด์ นำเป็นอันดับ 1 จากการชนะ 2 แมทช์รวด ส่วนไทย, เกาหลีใต้ และ อินเดีย ชนะ 1 แพ้ 1 เท่ากัน แต่ไทยอยู่อันดับ 2 เนื่องจากจำนวนเซตได้-เสีย และเกมได้-เสีย ดีสุดในบรรดา 3 ทีม โดยเกาหลีใต้อยู่ที่ 3 และอินเดีย มาเป็นที่ 4</p>
<!-- /wp:paragraph -->

<!-- wp:paragraph -->
<p>นายภุชงค์ เลาหศิริวงศ์ ผู้จัดการทีมชาติไทย กล่าวว่า แมทช์นี้ทุกคนสู้เต็มที่แล้ว ต้องยอมรับว่า มือคู่ของอินเดีย ประสบการณ์ค่อนข้างสูง จะเห็นได้ว่าในช่วงที่เกมสูสี คู่ของอินเดีย จะเอาตัวรอดได้ตลอด อย่างไรก็ตาม แม้จะแพ้ในแมทช์นี้ แต่ตนมองว่า ทีมไทยไม่เสียหายอะไรมาก เพราะนัดแรกชนะมา 3-0 นัดนี้แพ้แค่ 1-2 ส่วนนิวซีแลนด์ ชนะรวดก็จริง แต่ชนะ 2-1 ทั้ง 2 แมทช์​ สถานการณ์จึงยังไม่ได้เปรียบเสียเปรียบกันเท่าไหร่ และเชื่อว่าโอกาสเข้ารอบของทีมไทยยังเปิดกว้าง "โค้ชเอ็กซ์" นายพชรพล คำสมาน ผู้ฝึกสอนและกัปตันทีมไทย กล่าวว่า ขอบคุณน้อง ๆ นักกีฬาทุกคนที่ทำหน้าที่ของตัวเองกันได้อย่างเต็มที่ ทีมไทยได้พยายามทำทุกวิถีทางแล้ว เพื่อจะเอาชนะให้ได้ โดยรวมแมทช์นี้ ถือเป็นเกมที่สนุกและดุเดือด แต่ด้วยความที่อินเดียแพ้มาในแมทช์แรกต่อนิวซีแลนด์ ทำให้นัดนี้กับไทยหลังพิงฝาเหมือนกัน จึงชิงจังหวะและความได้เปรียบได้ดีกว่าเรา โดยเฉพาะในประเภทหญิงคู่ ซึ่งเอาชนะเราได้ในช่วงการดวลไทเบรกทั้ง 2 เซต</p>
<!-- /wp:paragraph -->

<!-- wp:paragraph -->
<p>"พวกเรายังเชื่อมั่นในตัวเอง ผมและท่านผู้จัดการทีมได้กำชับกับน้อง ๆ ว่า อยากให้ทุกคนพักผ่อนและดูแลตัวเองให้ดี เพราะยังมีอีก 3 แมทช์ที่เราต้องเล่น การชนะ 1 แพ้ 1 ไม่ถือว่าเสียหาย และประตูในการเข้ารอบของเรายังเปิดอยู่ ซึ่งต้องขอบคุณทุกกำลังใจ สมาคมกีฬาลอนเทนนิสแห่งประเทศไทย ท่านผู้จัดการทีม แฟน ๆ ทางบ้านที่ติดตามชมและให้กำลังใจพวกเรา ซึ่งพวกเราจะทำหน้าที่ให้ดีที่สุดในแมทช์ที่เหลืออยู่ สำหรับเกมต่อไป เราจะพบกับเกาหลีใต้ ในช่วงเย็นวันพฤหัสบดีที่ 10 เม.ย.นี้" ด้าน "เอิร์ธ" เพียงธาร ผลิพืช นักหวดมากประสบการณ์ของทีมชาติไทย เปิดใจหลังเกมว่า ในแมทช์นี้ทั้งตนและอีฟ พยายามทำหน้าที่ของตัวเองให้ดีที่สุดเท่าที่จะทำได้แล้ว ส่วนตัวมองว่าเราเล่นได้ดีแล้ว แต่จังหวะเล็ก ๆ น้อย ๆ กลายเป็นอินเดียทำได้ดีกว่าเรา ทั้งช่วงไทเบรกเซตแรก หรือซูเปอร์ไทเบรกเซตสุดท้าย สำหรับอีฟกับตน ปกติไม่ค่อยมีโอกาสได้เล่นด้วยกันเท่าไหร่ แต่ในทัวร์นาเมนต์นี้มีโอกาสได้เล่นด้วยกัน ถือว่าทำได้ดีในระดับหนึ่งเลย ซึ่งเราทั้งคู่พยายามจะช่วย ๆ กันในทุก ๆ ลูกทุก ๆ ช็อต และก็หวังว่าจะทำได้ดีขึ้นเรื่อย ๆ หากได้รับโอกาสและความไว้วางใจในแมทช์ที่เหลืออยู่</p>
<!-- /wp:paragraph -->

<!-- wp:image {"id":48727,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/04/490134844_1097101939119454_5977305090859815863_n-1024x683.jpg" alt="" class="wp-image-48727"/></figure>
<!-- /wp:image -->