<!-- wp:paragraph {"align":"center","backgroundColor":"vce-acc","textColor":"vce-bg","style":{"typography":{"fontSize":22}}} -->
<p class="has-text-align-center has-vce-bg-color has-vce-acc-background-color has-text-color has-background" style="font-size:22px"><strong>"ลักษิกา"รับคู่แข่งบิลลี่จีนฯหนัก-ไทยสู้เต็มพิกัด<br>เป้าก่อนบู๊คงสถานะกลุ่ม1-เพลย์ออฟส์คือโบนัส</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวของนักเทนนิสหญิงทีมชาติไทยชุดสู้ศึกเทนนิสชิงแชมป์โลก ประเภททีมหญิง “2023 บิลลี จีน คิง คัพ บาย เกนบริดจ์” โซนเอเชีย/โอเชียเนีย กลุ่ม 1 ซึ่งจะแข่งขันที่กรุงทาชเคนต์ ประเทศอุซเบกิสถาน ระหว่างวันที่ 11-15 เมษายน 2566 โดยมี 6 ชาติร่วมแข่งขัน ได้แก่ ไทย, อุซเบกิสถาน, เกาหลีใต้, ญี่ปุ่น, อินเดีย และ จีน ล่าสุด เมื่อวันที่ 10 เมษายน ได้ซ้อมที่โอลิมปิก เทนนิส สคูล ซึ่งเป็นวันสุดท้ายของการเตรียมความพร้อม โดยได้ซ้อมที่เซ็นเตอร์คอร์ทเป็นครั้งแรก</p>
<!-- /wp:paragraph -->

<!-- wp:paragraph -->
<p>“ลักส์” ลักษิกา คำขำ นักเทนนิสหญิงกำลังสำคัญของทีมไทย กล่าวว่า หลังจากเดินทางมาถึง ได้ปรับตัวกับสภาพอากาศแล้ว ถือว่าร่างกายพร้อม ส่วนเรื่องสนามนั้น ลูกเด้งค่อนข้างช้า การเด้งของลูกในสองฝั่งของสนามไม่เท่ากัน ต้องปรับให้คุ้นชิน ส่วนตัวแล้ว ห่วงเรื่องสภาพร่างกายมากกว่า เพราะกังวลว่าจะมีอาการเจ็บ จึงต้องรักษาร่างกายให้ดีที่สุด</p>
<!-- /wp:paragraph -->

<!-- wp:paragraph -->
<p>ลักษิกา กล่าวอีกว่า จากการที่ผ่านการแข่งขันบิลลี่ จีน คิง คัพ มาหลายครั้ง เมื่อได้ลงเล่นในนามทีมชาติไทย ทุกคนก็จะเล่นเต็มที่เหมือนการเล่นอาชีพ ทำให้ไม่กังวลในเรื่องจิตใจของทุกคนในทีม ทุกคนมีความพร้อมดีมาก ส่วนเรื่องคู่แข่งต้องยอมรับว่าคู่แข่งหนักพอสมควร ถึงแม้ว่าบางชาติจะไม่ได้เอาทีมที่ดีที่สุดมา แต่ก็ยังถือว่าหนัก อย่างไรก็ตามทุกทีมมีโอกาสที่จะชนะกันได้ จะต้องสู้ให้เต็มที่ที่สุด</p>
<!-- /wp:paragraph -->

<!-- wp:paragraph -->
<p>"โค้ชเอ็กซ์" นายพชรพล คำสมาน กัปตันทีมไทย กล่าวว่า การซ้อมเตรียมทีมโค้งสุดท้ายก่อนแข่งขันจริงผ่านไปด้วยดี ยิ่งการได้ลักษิกามาร่วมทีมแล้วทำให้ซ้อมวางแผนต่าง ๆ กันได้เต็มระบบมากขึ้น ลักษิกาเป็นคนที่ผ่านการแข่งขันรายการนี้มาหลายครั้ง ทำให้เข้ามาช่วยกระตุ้น ให้กำลังใจน้องๆ ได้เป็นอย่างดี ส่วนสภาพร่างกายไม่มีใครมีปัญหา และพร้อมแข่งขันแล้ว</p>
<!-- /wp:paragraph -->

<!-- wp:paragraph -->
<p>ดร.ทวีศักดิ์ ศิลกุล ผู้จัดการทีมไทย กล่าวว่า หลังจากนักกีฬามาครบทุกคนแล้ว การซ้อมรวมทีมทั้งหมดเป็นเรื่องสำคัญ เพราะถึงแม้จะออกทัวร์แต่ก็ไม่ได้ไปในรายการเดียวกันตลอด เมื่อดูจากการซ้อม มั่นใจทั้งคู่รุ่นพี่ ลักษิกา กับ "เอิร์ธ" เพียงธาร ผลิพืช และคู่รุ่นน้อง “ไหม” มนัญชญา สว่างแก้ว กับ “แน็ต” พัณณิน โควาพิทักษ์เทศ ถือว่าไล่ตามกันมาแล้ว ส่วนคู่แข่งหลังจากได้ดูการซ้อมของทั้ง 6 ชาติ ในเรื่องของสรีระอาจจะแตกต่างกันบ้าง โดยเฉพาะนักกีฬาเจ้าภาพอุซเบกิสถานที่รูปร่างดีกว่าชาติอื่นๆ แต่ในเรื่องเทคนิคต่าง ๆ เชื่อว่าสูสีกัน เป้าหมายในตอนนี้ คือ การรักษาสถานะให้อยู่ในกลุ่ม 1 ให้ได้ไว้ก่อน แต่ก็ยังเชื่อว่ายังมีลุ้นในการติดอันดับ 1-2 เพื่อไปแข่งรอบเพลย์ออฟส์ได้เช่นกัน</p>
<!-- /wp:paragraph -->

<!-- wp:image {"id":36845,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2023/04/AB41536C-488A-4AB6-9480-4088C3A9DC58.jpeg" alt="" class="wp-image-36845"/></figure>
<!-- /wp:image -->