<!-- wp:paragraph {"align":"center","style":{"typography":{"fontSize":20},"color":{"background":"#cbcfe5"}}} -->
<p class="has-text-align-center has-background" style="background-color:#cbcfe5;font-size:20px"><strong>"เทนนิสไทย" ผงาดคืนบัลลังก์<br>ครองเจ้าคอร์ตซีเกมส์สมัยที่ 8 </strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิส กีฬาซีเกมส์ ครั้งที่ 31 ที่สนามฮานากา บั๊ก นิงห์ ณ เมืองบั๊ก นิงห์ สาธารณรัฐสังคมนิยมเวียดนาม เมื่อวันที่ 22 พ.ค. 2565 เป็นวันสุดท้าย ในรอบชิงชนะเลิศ ประเภทหญิงคู่ นักเทนนิสไทยโคจรมาชิงเหรียญทองกันเอง และปรากฏว่า "อีฟ" พัชรินทร์ ชีพชาญเดช และ "ออมสิน" อัญชิสา ฉันทะ คู่มือวาง 2 ของรายการ ดวลซูเปอร์ไทเบรกชนะ "แพทตี้" พิมพ์รดา จัตวาพรวนิช และ "รวงข้าว" ลัลนา ธาราฤดี คู่มือวาง 3 ของรายการ 2-1 เซต 1-6, 6-4 และซูเปอร์ไทเบรก 10-8 ส่งผลให้ พัชรินทร์ และ อัญชิสา ได้เหรียญทอง ส่วน พิมพ์รดา และ ลัลนา ได้เหรียญเงิน ขณะที่เหรียญทองแดง ได้แก่ เบียทริซ กุมุลยา และ เจสซี่ พริสก้า รอมไพรส์ จากอินโดนีเซีย กับคู่ของ จาไวริอาห์ บินตี นูร์ดิน และ ชาริอาห์ เอลีเซีย บินตี วาน ราห์มัน คู่มือวาง 4 ของรายการ จากมาเลเซีย โดยหลังการแข่งขัน นายกิตตน์สมบัติ เอื้อมมงคล ประธานสหพันธ์เทนนิสเอเชีย และรองประธานที่ปรึกษาสมาคมกีฬาลอนเทนนิสฯ เป็นประธานมอบเหรียญรางวัลแก่นักกีฬา</p>
<!-- /wp:paragraph -->

<!-- wp:paragraph -->
<p>"บิ๊กสุชัย" นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เปิดเผยว่า จากผลการแข่งขันประเภทหญิงคู่ เป็นผลให้ทีมเทนนิสไทยได้ทั้งหมด 4 เหรียญทอง 3 เหรียญเงิน และ 2 เหรียญทองแดง ส่งให้ทีมเทนนิสไทยได้ครองเจ้าเหรียญทองในซีเกมส์ ครั้งที่ 31 จากที่มีชิงชัยทั้งหมด 7 เหรียญทอง ซึ่งไทยได้มา 4 เหรียญทอง อินโดนีเซีย 1 เหรียญทอง ฟิลิปปินส์ 1 เหรียญทอง และเวียดนาม เจ้าภาพ 1 เหรียญทอง</p>
<!-- /wp:paragraph -->

<!-- wp:paragraph -->
<p>"ในซีเกมส์ครั้งก่อน เทนนิสไทยไม่ได้เหรียญทอง ครั้งนี้จึงเป็นงานยาก แต่ด้วยความมุ่งมั่นของนักกีฬา สตาฟฟ์โค้ช และทีมงานทุกคน ภายใต้การสนับสนุนอย่างดีเยี่ยมของ การกีฬาแห่งประเทศไทย, กองทุนพัฒนาการกีฬาแห่งชาติ, โอลิมปิคไทย รวมทั้งผู้สนับสนุนหลักของสมาคมฯ บริษัท ปตท. จำกัด (มหาชน) หรือ ปตท., กลุ่มบริษัท นทลิน, บริษัท บี.กริม เพาเวอร์ จำกัด (มหาชน) และบริษัท พลังงานบริสุทธิ์ จำกัด (มหาชน) หรือ EA ตลอดจนกำลังใจจากพี่น้องชาวไทย เป็นส่วนสำคัญที่ทำให้ประสบความสำเร็จ กลับมาเป็นเจ้าเหรียญทองอีกครั้ง" นายสุชัย กล่าว<br>ด้าน นายไทยทนุ วรรณสุข เลขาธิการสมาคมกีฬาลอนเทนนิสแห่งประเทศไทยฯ และผู้จัดการทีมซีเกมส์ กล่าวว่า ความสำเร็จครั้งนี้ ต้องชื่นชมหัวใจนักสู้ของนักเทนนิสไทยและทีมงานทุกคน ขอบคุณแรงใจแรงเชียร์จากบอร์ดบริหารสมาคมฯ พี่น้องชาวไทย และที่สำคัญต้องขอบคุณพ่อแม่ผู้ปกครองและโค้ชที่ร่วมกันสร้างนักกีฬาขึ้นมา จนทำให้เทนนิสไทยก้าวสู่เจ้าเหรียญทองซีเกมส์อีกครั้ง</p>
<!-- /wp:paragraph -->

<!-- wp:paragraph -->
<p>ผู้สื่อข่าวรายงานว่า การกวาดเหรียญทองครั้งนี้ของทีมเทนนิสไทย ส่งให้เป็นเจ้าคอร์ตหรือเจ้าเหรียญทองสมัยที่ 8 หลังจากเคยได้มาแล้ว 7 สมัย โดยนับซีเกมส์ ครั้งที่ 18 ที่เชียงใหม่ ปี 1995 เป็นครั้งแรก ตามมาด้วยครั้งที่ 20 ที่บรูไน ปี 1999, ครั้งที่ 22 ที่เวียดนาม ปี 2003, ครั้งที่ 24 ที่นครราชสีมา ปี 2007, ครั้งที่ 25 ที่ลาว ปี 2009, ครั้งที่ 28 ที่สิงคโปร์ ปี 2015 และครั้งที่ 29 ที่มาเลเซีย ปี 2017<br>สำหรับเหรียญรางวัลที่ทีมเทนนิสไทยได้จากซีเกมส์ ครั้งที่ 31 ประกอบด้วย 4 เหรียญทอง (ทีมชาย, ทีมหญิง, หญิงเดี่ยว และหญิงคู่) 3 เหรียญเงิน (หญิงเดี่ยว, หญิงคู่ และคู่ผสม) และ 2 เหรียญทองแดง (ชายเดี่ยว และคู่ผสม) <br>คณะเทนนิสทีมชาติไทยชุดซีเกมส์ ครั้งที่ 31 ประกอบด้วย นายไทยทนุ วรรณสุข ผู้จัดการทีม, ดร.ธนากร ศรีชาพันธุ์ ผู้ฝึกสอนทีมชาย, นายพชรพล คำสมาน ผู้ฝึกสอนทีมหญิง, พันตรี วิทยา สำเร็จ ผู้ช่วยผู้ฝึกสอน, นักกีฬาทีมชาย กษิดิศ สำเร็จ, วิชยา ตรงเจริญชัยกุล, ยุทธนา เจริญผล, ฐานทัพ สุขสำราญ และ ปรัชญา อิสโร ด้านทีมหญิง ลักษิกา คำขำ, อัญชิสา ฉันทะ, พิมพ์รดา จัตวาพรวนิช, พัชรินทร์ ชีพชาญเดช และ ลัลนา ธาราฤดี ร่วมด้วย สิบตำรวจตรี วีรภัทร สิริจริยาพร นักวิทยาศาสตร์การกีฬา, น.ส.นวลพรรณ จั่นทิม นักกายภาพบำบัด และ นายบุญมี โพธิ์ไพจิตร เจ้าหน้าที่นวด</p>
<!-- /wp:paragraph -->

<!-- wp:image {"id":32160,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2022/05/283283354_5339618216061103_5395602987830616274_n-1024x605.jpg" alt="" class="wp-image-32160"/></figure>
<!-- /wp:image -->