<!-- wp:paragraph {"align":"center","style":{"typography":{"fontSize":20},"color":{"background":"#c6c7d5"}}} -->
<p class="has-text-align-center has-background" style="background-color:#c6c7d5;font-size:20px"><strong>เชียร์"ไทย"หวด"เดนมาร์ก"ศึกเดวิสคัพกัปตันจัดทัพส่ง"วิชยา-กษิดิศ"เดี่ยว1-2วาง"จูเนียร์-เน็ต"ลงสนามประเภทคู่</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวการแข่งขันเทนนิสชิงแชมป์โลก ประเภททีมชาย รายการ "เดวิส คัพ บาย ราคูเท็น 2021" เวิลด์กรุ๊ป 2 รอบแรก ทีมชาติไทย พบกับ ทีมชาติเดนมาร์ก ระหว่างวันที่ 17-18 ก.ย.2564 แข่งขันฮาร์ดคอร์ท ณ ซิดแบงก์ อารีน่า เมืองคอเลง ประเทศเดนมาร์ก ล่าสุด เมื่อวันที่ 16 ก.ย.ที่ผ่านมา 5 นักเทนนิสชายทีมชาติไทย ได้แก่ "จูเนียร์" วิชยา ตรงเจริญชัยกุล, "เน็ต" พลภูมิ โควาพิทักษ์เทศ, "บูม" กษิดิศ สำเร็จ, "สอง" ยุทธนา เจริญผล และ "แซค" ฐานทัพ สุขสำราญ ได้ลงสนามฝึกซ้อมเป็นวันสุดท้าย ก่อนทำการแข่งขันกับนักหวดหนุ่มเดนมาร์ก วันที่ 17 ก.ย.เป็นวันแรก</p>
<!-- /wp:paragraph -->

<!-- wp:paragraph -->
<p>ดร.ธนากร ศรีชาพันธุ์ กัปตันทีมเดวิสคัพไทย กล่าวว่า ตนและพันเอก วัฒนา จันทร์ไพจิตต์ ผู้จัดการทีม ได้ประชุมกัปตันทีม ร่วมกับ อิบัน มาร์ติเนซ บาร์เรโด้ ผู้ตัดสินชี้ขาดสหพันธ์เทนนิสนานาชาติ (ไอทีเอฟ) ชาวสเปน และ เฟรเดริก นีลเซ่น กัปตันทีมเดนมาร์ก เมื่อวันที่ 15 ก.ย.ที่ผ่านมา ในการประชุมมีเรื่องการส่งชื่อนักกายภาพบำบัด กัปตันทีม และผู้สนับสนุนของทีมไทย ที่เหลือเป็นเอกสารที่เกี่ยวข้องกับรายชื่อนักกีฬาทั้ง 2 ทีม ที่จะต้องส่งว่านักกีฬาคนใดจะลงแข่งขันในประเภทไหน รวมทั้งรายละเอียดเรื่องสิ่งที่ทีมไทยต้องการ</p>
<!-- /wp:paragraph -->

<!-- wp:paragraph -->
<p>"ทุกอย่างโดยภาพรวม ทางเจ้าภาพได้เตรียมพร้อมให้ตามระบบของการเป็นเจ้าภาพเดวิสคัพ นอกจากนั้นถ้ามีอะไรทางผู้ตัดสินก็ให้ติดต่อสื่อสารได้ตลอดเวลา ทั้ง 2 ทีมไม่มีปัญหาอะไร ด้านการจัดตารางซ้อมในวันแข่งขันจริงก็มีการจัดเอาไว้แล้ว" ดร.ธนากร กล่าว</p>
<!-- /wp:paragraph -->

<!-- wp:paragraph -->
<p>กัปตันทีมเดวิสคัพไทย กล่าวว่า ทีมไทยต้องส่งชื่อนักกีฬาในประเภทเดี่ยวและคู่ ตามกำหนดการของพิธีจับสลากประกบคู่แข่งขัน โดยทีมไทยได้วางตัวนักกีฬาไว้แล้ว ในประเภทชายเดี่ยว มือหนึ่งคือ "จูเนียร์" วิชยา ตรงเจริญชัยกุล ส่วนมือสองคือ "บูม" กษิดิศ สําเร็จ ด้านประเภทชายคู่ วิชยา จับคู่กับ "เน็ต" พลภูมิ โควาพิทักษ์เทศ</p>
<!-- /wp:paragraph -->

<!-- wp:paragraph -->
<p>"สำหรับการวางตัวผู้เล่นในครั้งนี้ เราได้มีการประชุมพูดคุยกับนักกีฬาเพื่อตัดสินใจร่วมกันว่าจะส่งใครลงเล่น ซึ่งก็ออกมาตามรายชื่อดังกล่าวของทีมเดวิสคัพไทย ในการแข่งขันพบกับ ทีมเดนมาร์ก วันที่ 17-18 ก.ย."</p>
<!-- /wp:paragraph -->

<!-- wp:paragraph -->
<p>ด้าน พันเอก วัฒนา จันทร์ไพจิตต์ ผู้จัดการทีมไทย กล่าวว่า ที่ผ่านมา ทีมชาติไทย กับ ทีมชาติเดนมาร์ก ยังไม่เคยพบกันในศึกเดวิส คัพ มาก่อน และตามโปรแกรมการแข่งขัน วันที่ 17 ก.ย.2564 เริ่มแข่งขัน เวลา 16.00 น. ตามเวลาท้องถิ่น ซึ่งช้ากว่าประเทศไทย 5 ชั่วโมง เป็นการแข่งขันประเภทเดี่ยวสลับมือ จำนวน 2 คู่ จากนั้นวันที่ 18 ก.ย. แข่งขันเวลา 12.00 น. ตามเวลาท้องถิ่น เริ่มจากประเภทคู่ จำนวน 1 คู่ และตามด้วยประเภทเดี่ยวชนมือ จำนวน 2 คู่ โดยจะแข่งขันกันในระบบ ชนะ 2 ใน 3 เซต</p>
<!-- /wp:paragraph -->

<!-- wp:image {"id":28539,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/09/241847227_4549921441697455_2157963682568336318_n-1024x693.jpg" alt="" class="wp-image-28539"/></figure>
<!-- /wp:image -->