<!-- wp:paragraph {"align":"center","style":{"typography":{"fontSize":20},"color":{"background":"#d1e6ef"}}} -->
<p class="has-text-align-center has-background" style="background-color:#d1e6ef;font-size:20px"><strong>ทีมเดวิสคัพไทยซ้อมสังเวียนจริงผจก.ทีมยิ้ม-กัปตันมั่นใจปรับตัวได้</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวการแข่งขันเทนนิสชิงแชมป์โลก ประเภททีมชาย รายการ "2025 เดวิสคัพ" เวิลด์ กรุ๊ป 2 เพลย์ออฟส์ ทีมชาติไทย เดินทางมาเยือน ทีมชาติไซปรัส แข่งขันคอร์ทดิน ที่นิโคเซีย ฟิลด์ คลับ กรุงนิโคเซีย สาธารณรัฐไซปรัส ระหว่างวันที่ 31 ม.ค. - 1 ก.พ. 2568 ล่าสุด เมื่อวันที่ 28 ม.ค. ที่ผ่านมา "ผู้พันหลอด" พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ในฐานะผู้จัดการทีม ได้นำคณะนักกีฬาและเจ้าหน้าที่เดินทางไปซ้อมสนามแข่งขันจริง ก่อนการฝึกซ้อม ผู้จัดการทีมเดวิสคัพไทย พร้อมด้วย "โค้ชเบิ้ม" ดร.ธนากร ศรีชาพันธุ์ กัปตันทีมและผู้ฝึกสอน, พันโท วิทยา สำเร็จ ผู้ช่วยผู้ฝึกสอน ได้ประชุมทีมกับนักกีฬา ได้แก่ "บูม" กษิดิศ สำเร็จ "โอเว่น" ธนเพชร ฉันทะ "จูเนียร์" วิชยา ตรงเจริญชัยกุล "แม็กซิ" แม็กซิมัส ภราพล โจนส์ (ลูกครึ่งไทย-ออสเตรเลีย) และ "ณัฐ" ปรัชญา อิสโร ร่วมด้วย นายวีรภัทร สิริจริยาพร นักวิทยาศาสตร์การกีฬา เพื่อพูดคุยและวางแผนเรื่องการฝึกซ้อม โดยเน้นแผนการซ้อมแบบผ่อนคลาย ท่ามกลางอากาศเย็น อุณหภูมิต่ำสุด 10-17 องศาเซลเซียส</p>
<!-- /wp:paragraph -->

<!-- wp:paragraph -->
<p>"ผู้พันหลอด" พันเอก วัฒนา จันทร์ไพจิตต์ ผู้จัดการทีมเดวิสคัพไทย เปิดเผยว่า ตอนนี้ทีมไทยอยู่ที่ไซปรัสเป็นวันที่สองแล้ว ในเรื่องของสภาพอากาศ ช่วงเช้าจะเย็นมาก แต่นักกีฬาไทยไปแข่งขันที่ต่างประเทศบ่อย เช่น ตอนแข่งเดวิสคัพที่เดนมาร์กจะเย็นและมีลม ส่วนที่ไซปรัสเย็นและมีแดดจัดมาช่วย ซึ่งถือเป็นเรื่องที่ดี สำหรับเรื่องอาหารก็ไม่มีปัญหา สามารถทานได้ทั้งที่โรงแรมและใกล้ ๆ ก็มีร้านอาหารที่ทำรสชาติได้ใกล้เคียงกับอาหารไทย ซึ่งถือว่าไม่มีผลกระทบต่อนักกีฬา "สำหรับบรรยากาศการฝึกซ้อมในวันนี้ นักกีฬาค่อนข้างมีความสุข เพราะเคยร่วมทีมกันมาแล้ว ส่วนตรงไหนที่นักกีฬายังขาด ทีมงานก็พร้อมเติม ทั้ง โค้ชเบิ้ม กัปตันทีม และ โค้ชวิทยา ผู้ช่วยผู้ฝึกสอน ที่มีประสบการณ์สูง ทั้ง 2 คน สามารถช่วยนักกีฬาได้เป็นอย่างดี ทำให้นักกีฬาเกิดความมั่นใจมากขึ้นด้วย" ผู้พันหลอด กล่าว</p>
<!-- /wp:paragraph -->

<!-- wp:paragraph -->
<p>ผู้จัดการทีมเดวิสคัพไทย กล่าวอีกว่า ในส่วนพื้นสนามนั้น ด้านล่างเป็นพื้นปูนก่อนจะปรับมาเป็นสนามดินในปัจจุบัน อย่างไรก็ตาม ก่อนเดินทางมา ทีมไทยได้มีโอกาสไปซ้อมคอร์ทดินที่ หวั่งหลี เคลย์ คอร์ท พระราม 3 กรุงเทพฯ ทำให้นักกีฬาได้ปรับตัวกับคอร์ทดินมาบ้างแล้ว แต่ที่ไซปรัสจะใกล้เคียงกับฮาร์ดคอร์ทมากกว่า เพราะฉะนั้น การกระดอนของลูก ทำให้นักกีฬาไทยไม่เสียเปรียบมากนัก และการที่สมาคมกีฬาลอนเทนนิสฯ ส่งนักกีฬามาฝึกซ้อมล่วงหน้า 4 วัน ก็น่าจะทำให้นักกีฬาปรับตัวได้เป็นอย่างดี "โค้ชเบิ้ม" ดร.ธนากร ศรีชาพันธุ์ กัปตันทีมเดวิสคัพไทย และผู้ฝึกสอนทีมชาติไทย กล่าวว่า วันนี้ได้ซ้อมสนามจริง ซึ่งเป็นคอร์ทดิน จากการฝึกซ้อมและสอบถามนักกีฬา พบว่า พื้นสนามมีความแตกต่างกับบ้านเรานิดหน่อย โดยรวมพื้นข้างในมีความแข็ง ความนุ่มของดินน่าจะน้อยลง แต่ก็ต้องดูว่าในวันแข่งขัน จะเป็นอย่างไร เพราะการปรับสนามดินนั้นมีวิธีการเยอะ จึงอาจจะมีความแตกต่างได้ อย่างไรก็ตาม ไม่ว่าพื้นสนามจะเป็นแบบไหน ทีมไทยก็ยอมรับสภาพสนาม ซึ่งคงไม่แตกต่างกันมากนัก ทั้งนี้ โดยรวมแล้ว นักกีฬาบอกว่าสามารถตีคล้าย ๆ กับฮาร์ดคอร์ทได้ การวิ่งสไลด์เท้าก็ทำได้ไม่ยาก</p>
<!-- /wp:paragraph -->

<!-- wp:paragraph -->
<p>"สนามไม่ได้เป็นปัญหากับทีมไทย มีแต่เรื่องของการปรับ เช่น ปรับเรื่องความคิดที่จะเล่นกับพื้นสนามที่เห็นว่าเป็นแบบนี้ การฝึกซ้อมที่เหลืออยู่ ได้ซ้อมทั้งเช้าและบ่ายในแต่ละวัน น่าจะทำให้เราคุ้นเคยกับสนามได้มากขึ้นครับ" กัปตันทีมเดวิสคัพไทย กล่าวทิ้งท้าย</p>
<!-- /wp:paragraph -->

<!-- wp:image {"id":47651,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/474472359_1040702471426068_284476379908921211_n-1024x683.jpg" alt="" class="wp-image-47651"/></figure>
<!-- /wp:image -->