<!-- wp:paragraph {"align":"center","style":{"typography":{"fontSize":22},"color":{"background":"#d9eff8"}}} -->
<p class="has-text-align-center has-background" style="background-color:#d9eff8;font-size:22px"><strong>ทีมหวดยู-16สาวไทยได้รองแชมป์โซน<br>พร้อมซิวตั๋วลุยชิงแชมป์โลกนัดไฟนอล</strong> </p>
<!-- /wp:paragraph -->

<!-- wp:paragraph -->
<p>ความเคลื่อนไหวการแข่งขันเทนนิสชิงแชมป์โลก ประเภทเยาวชนทีมหญิง รายการ "จูเนียร์ บิลลี่ จีน คิง คัพ บาย บีเอ็นพี พารีบาส์" รอบคัดเลือกโซนเอเชีย/โอเชียเนีย ที่กรุงนิวเดลี ประเทศอินเดีย เมื่อวันที่ 9 เม.ย.ทีมนักเทนนิสไทย ประกอบด้วย ลีเดียร์ พอดโกริชานี่, พิมพ์มาดา ทองคำ และ อัจฉราพร วรรณโพธิ์ โดยมี "โค้ชเอ็กซ์" พชรพล คำสมาน เป็นผู้ฝึกสอน และ ภาณุพงศ์ จุลพันธ์ นักวิทยาศาสตร์การกีฬาประจำทีม ลงแข่งรอบชิงชนะเลิศ พบกับทีมวาง 2 ออสเตรเลีย ซึ่งผลปรากฎว่า ทีมหวดไทยต้องพ่ายไป 0-2 คู่</p>
<!-- /wp:paragraph -->

<!-- wp:paragraph -->
<p>ประเภทเดี่ยวมือ 2 ลีเดียร์ พอดโกริชานี่ แพ้ อีเมอร์สัน โจนน์ 1-2 เซต ด้วยสกอร์ 5-7, 6-1, 5-7 ขณะที่ เดี่ยวมือ 1 พิมพ์มาดา ทองคำ แพ้ ลิลี่ เทเลอร์ 0-2 เซต ด้วยสกอร์ 5-7,4-6</p>
<!-- /wp:paragraph -->

<!-- wp:paragraph -->
<p>อย่างไรก็ตาม แม้ในรอบชิงชนะเลิศทีมไทยจะแพ้ ออสเตรเลีย แต่ก็ยังทำให้สามารถคว้าโควต้าตัวแทนจากโซนเอเชีย/โอเชียเนีย ไปแข่งขันรอบชิงชนะเลิศ 16 ทีมสุดท้ายของโลก ร่วมกับ ออสเตรเลีย และ ญี่ปุ่น ที่รอบชิงอันดับ 3 สามารถเอาชนะ อินเดีย</p>
<!-- /wp:paragraph -->

<!-- wp:paragraph -->
<p>หลังการแข่งขัน"โค้ชเอ็กซ์" พชรพล คำสมาน ผู้ฝึกสอนทีมไทย กล่าวว่า ทั้ง 2 แมทช์ถือเป็นเกมที่สนุก สูสีมาก แต่ละคู่อาศัยการชิงจังหวะทำแต้มเบียดกันตลอด ซึ่งออสเตรเลียทำได้ดีกว่าจึงชนะไป</p>
<!-- /wp:paragraph -->

<!-- wp:paragraph -->
<p>"ผมมองว่าผลงานนักเทนนิสเยาวชนหญิงชุดนี้ของไทยประสบความสำเร็จเกินเป้าหมายมาก เพราะเรามาแข่งก็หวังเพียงการคว้าโควต้าไปชิงแชมป์โลก แต่ทุกคนก็ช่วยกันทำผลงานเข้าถึงรอบชิงชนะเลิศได้ แม้จะไม่สามารถคว้าแชมป์แต่ก็ถือว่าทุกคนทำได้เต็มที่และดีที่สุดมากๆแล้วครับ ซึ่งน้องๆทุกคนต้องขอขอบคุณสมาคมกีฬาลอนเทนนิสแห่งประเทศไทยในพระบรมราชูปถัมภ์, นายกสมาคมฯ และกรรมการบริหารสมาคมทุกท่าน ทีมผู้ฝึกสอน ผู้ปกครอง นักกีฬา ที่ช่วยให้การสนับสนุนและเป็นกำลังใจให้ทีมครับ"</p>
<!-- /wp:paragraph -->

<!-- wp:paragraph -->
<p>สำหรับการแข่งขันในสัปดาห์หน้า ระหว่างวันที่ 11-16 เม.ย.นี้ก็จะเป็นการแข่งขันประเภททีมชาย รุ่นอายุไม่เกิน 16 ปี ในศึก"จูเนียร์ เดวิสคัพ บาย บีเอ็นพี พารีบาส์" รอบคัดเลือกโซนเอเชีย/โอเชียเนีย โดยทีมเยาวชนไทยชุดนี้ประกอบด้วย ปัญณ์ณวัชญ์ สุทธิสมบูรณ์, วงศ์วรัณ วงศ์เจริญ, ภูมิพัฒน์ สุขโข ซึ่งนักกีฬาได้เดินทางมาถึงที่กรุงนิวเดลี ประเทศอินเดียแล้วเมื่อคืนวันที่ 8 เม.ย.ที่ผ่านมา และในวันรุ่งขึ้นได้ลงสนามฝึกซ้อมทันที และทุกคนปรับตัวได้ดีมีความพร้อมที่จะลงแข่งเต็มที่ และเป้าหมายในครั้งนี้ก็คือจะพยายามผ่านรอบพบกันหมดในกลุ่มเข้ารอบ 8 ทีมสุดท้ายให้ได้ก่อนที่จะไปมองเป้าหมายใหญ่คือการคว้าโควต้าไปชิงแชมป์โลก</p>
<!-- /wp:paragraph -->

<!-- wp:image {"id":31542,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2022/04/277739576_5220234811332778_8502532063277315973_n-1024x769.jpg" alt="" class="wp-image-31542"/></figure>
<!-- /wp:image -->