<!-- wp:paragraph {"align":"center","style":{"typography":{"fontSize":20},"color":{"background":"#b0cdda"}}} -->
<p class="has-text-align-center has-background" style="background-color:#b0cdda;font-size:20px"><strong>ทีมบิลลีจีนคิงฯไทยซ้อมมื้อแรกที่อินเดียผจก.เชื่อดีพอได้ตั๋วเพลย์ออฟเวิลด์กรุ๊ป</strong></p>
<!-- /wp:paragraph -->

<!-- wp:paragraph -->
<p>ทีมนักหวดสาวไทย ชุดทำศึกชิงแชมป​์โลก ประเภททีมหญิง รายการ "2025 บิลลี จีน คิง คัพ บาย เกนบริดจ์" โซนเอเชีย/โอเชียเนีย กลุ่ม 1 ระหว่างวันที่ 7-12 เม.ย.นี้ ลงซ้อมมื้อแรกหลังเดินทางถึงอินเดีย "โค้ชเอ็กซ์" กัปตันทีมเน้นให้นักกีฬาปรับสภาพร่างกาย สร้างความคุ้นเคยกับลูกบอลและบรรยากาศ ด้าน ภุชงค์ เลาหศิริวงศ์ ผู้จัดการทีมพอใจภาพรวม ชื่นชมทุกคนมีความพร้อม และอยากเห็นทุกคนเล่นให้สนุกและเต็มที่ เชื่อนักเทนนิสไทยดีพอที่จะติด 1 ใน 2 ไปรอบเพลย์ออฟเวิลด์กรุ๊ป ความเคลื่อนไหวของคณะนักเทนนิสหญิงทีมชาติไทย ชุดเข้าร่วมการแข่งขันเทนนิสชิงแชมป์โลก ประเภททีมหญิง รายการ "2025 บิลลี จีน คิง คัพ บาย เกนบริดจ์" หรือชื่อย่อว่า "บีเจเคซี" โซนเอเชีย/โอเชียเนีย กลุ่ม 1 ที่เดกกัน ยิม คณา เมืองปูเน่ ประเทศอินเดีย ระหว่างวันที่ 7-12 เม.ย. 2568 ล่าสุด ได้เดินทางไปฝึกซ้อมที่สนามแข่งขันจริงเป็นครั้งแรก หลังเดินทางถึงเมื่อช่วงเช้าตรู่ของวันที่ 5 เม.ย. ที่ผ่านมา โดยการฝึกซ้อมมื้อแรกของทีมสาวไทย เน้นที่การปรับสภาพร่างกายให้เข้ากับสภาพแวดล้อม รวมถึงลงซ้อมในคอร์ท เพื่อรักษาสภาพร่างกายและจังหวะการตี โดยใช้เวลาฝึกซ้อมราว 2 ชม.</p>
<!-- /wp:paragraph -->

<!-- wp:paragraph -->
<p>"โค้ชเอ็กซ์" นายพชรพล คำสมาน ผู้ฝึกสอนและกัปตันทีมชาติไทย เปิดเผยว่า วันแรกของการฝึกซ้อม นักกีฬาทุกคนกำลังปรับตัว เพราะเพิ่งเดินทางมาถึง ซึ่งได้ให้นักกีฬาปรับตัวทำความคุ้นเคยกับสภาพอากาศเป็นหลัก รวมถึงปรับตัวกับจังหวะการตี การลอยของลูกบอล และความเร็วของสนาม ส่วนวันที่สองนักกีฬาจะได้ซ้อมในสนามแข่งขันจริง ซึ่งเป็นสนามที่เจ้าภาพนั้นได้ปรับปรุงใหม่ ทั้งทำพื้นใหม่และทาสีใหม่ เชื่อว่าหลาย ๆ อย่างน่าจะเข้าที่ขึ้น นายภุชงค์ เลาหศิริวงศ์ กรรมการอำนวยการสมาคมกีฬาลอนเทนนิสแห่งประเทศไทยฯ ในฐานะผู้จัดการทีมชาติไทย กล่าวว่า ความพร้อมของทีมชาติไทยอยู่ในระดับที่น่าพอใจ ถ้าเทียบกับการที่เราไปที่มาเลเซีย เมื่อคราวที่แล้ว ครั้งนี้ได้ "รวงข้าว" ลัลนา ธาราฤดี มาเสริมเป็นมือ 2 ซึ่งจากการฝึกซ้อมวันแรก สภาพร่างกายของนักกีฬาไม่น่ามีปัญหา หวังว่านักกีฬาจะสนุกกับเกมและเต็มที่ไปกับการแข่งขัน</p>
<!-- /wp:paragraph -->

<!-- wp:paragraph -->
<p>"เมื่อดูตามอันดับโลกของนักกีฬาเราแล้ว ผมมองว่าเรามีหวังที่จะติด 1 ใน 2 ได้เป็นตัวแทนของโซนเข้าไปเล่นในรอบเพลย์ออฟเพื่อขึ้นเวิลด์กรุ๊ป อย่างไรก็ตาม คงจะประมาทชาติอื่น ๆ ไม่ได้เช่นกัน ส่วนเรื่องสภาพอากาศไม่น่ากังวลนัก เพราะเจ้าภาพจัดให้เริ่มตีตอนบ่ายสามโมงของที่นี่ ซึ่งอาจจะร้อนแค่ในคู่แรกของแต่ละแมทช์ สภาพอากาศอย่างนี้ จึงมองว่าไม่น่าจะส่งผลกระทบกับฟอร์มการเล่นของนักกีฬา เพราะที่เมืองไทย นักกีฬาของเราก็เล่นในสภาพอากาศแบบนี้มาอยู่แล้ว" ขณะที่ "ไหม" มนัญชญา สว่างแก้ว นักหวดสาวมือ 110 ของโลก และมือ 1 ของไทย เปิดใจว่า วันแรกของการฝึกซ้อมหลังจากลงเครื่องมา ก็พยายามฝึกซ้อมปรับตัวแบบง่าย ๆ ก่อน พยายามสร้างความคุ้นเคยกับคอร์ท และสภาพบรรยากาศที่อินเดีย ส่วนตัวเคยเดินทางมาแข่งที่ปูเน่ครั้งหนึ่ง แต่ไม่เคยมาแข่งขันที่คอร์ทนี้ มองว่าไม่ต่างกันมาก ขณะที่คู่แข่งอีก 5 ทีม ก็ใช้นักกีฬาที่ดีที่สุดมาแข่งขัน และมือค่อนข้างจะสูสีกัน ดังนั้นก็ไม่ใช่งานง่ายสำหรับเราที่จะเอาชนะแน่นอน ช่วงเวลาหลังจากนี้จะพยายามปรับตัวให้ดีขึ้นกว่านี้ เพื่อให้พร้อมที่สุดก่อนจะลงทำการแข่งขันแมทช์แรกในวันที่ 8 เม.ย.นี้</p>
<!-- /wp:paragraph -->

<!-- wp:paragraph -->
<p>สำหรับนักกีฬาเทนนิสหญิงไทยชุดทำศึก เทนนิสชิงแชมป์โลก ประเภททีมหญิง รายการ "2025 บิลลี จีน คิง คัพ บาย เกนบริดจ์" โซนเอเชีย/โอเชียเนีย กลุ่ม 1 ที่ประเทศอินเดีย ระหว่าง 7-12 เม.ย.นี้ มีทั้งสิ้น 5 คน ประกอบด้วย "ไหม" มนัญชญา สว่างเเก้ว มือ 110 ของโลก, "รวงข้าว" ลัลนา ธาราฤดี มือ 166 ของโลก, "แต้ว" ทรรศพร นาคหล่อ มือ 411 ของโลก, "อีฟ" พัชรินทร์ ชีพชาญเดช มือ 507 ของโลก และ "เอิร์ธ" เพียงธาร ผลิพืช มือคู่ 141 ของโลก โดยมี น.ส.นวลพรรณ จั่นทิม ทำหน้าที่นักกายภาพบำบัด และนายนนทพัทธ์ เฟื่องเดช นักวิทยาศาสตร์การกีฬา รายการนี้ทีมสาวไทยจะแข่งขันกับ อินเดีย (เจ้าภาพ), ฮ่องกง, ไต้หวัน, เกาหลีใต้ และ นิวซีแลนด์ เพื่อหา 2 ทีมที่มีผลงานดีที่สุด ไปแข่งขันเพลย์ออฟเวิลด์กรุ๊ป ทั้งนี้ วันจันทร์ที่ 7 เม.ย.นี้ จะมีการประชุมกัปตันทีม จากนั้นจะเริ่มแข่งขันวันแรก วันอังคารที่ 8 เม.ย. เริ่มแข่งขันเวลา 15.00 น. ตามเวลาท้องถิ่น ซึ่งช้ากว่าเวลาที่ไทย 2 ชม. โดยในแต่ละแมทช์การแข่งขัน จะแข่งขันรวม 3 คู่ คือเดี่ยวมือ 1, เดี่ยวมือ 2 และหญิงคู่</p>
<!-- /wp:paragraph -->

<!-- wp:image {"id":48657,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/04/489293711_1093884552774526_2770035023267017111_n-732x1024.jpg" alt="" class="wp-image-48657"/></figure>
<!-- /wp:image -->