<!-- wp:paragraph {"align":"center","style":{"typography":{"fontSize":20},"color":{"background":"#c7bab3"}}} -->
<p class="has-text-align-center has-background" style="background-color:#c7bab3;font-size:20px"><strong>"ภวิชญ์-ธนเพชร-อัญชิสา" หวดเจ๋ง!พากันโค่นมือวางทะลุตัดเชือกไอทีเอฟเวิลด์-สาวไทยเข้าชิงหญิงคู่</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสนานาชาติ M15 รายการ ไอทีเอฟ เมนส์ เวิลด์ เทนนิส ทัวร์ (2) ชิงเงินรางวัลรวม 15,000 ดอลลาร์สหรัฐ หรือประมาณ 513,300 บาท และ W15 รายการ ไอทีเอฟ วีเมนส์ เวิลด์ เทนนิส ทัวร์ (1) ชิงเงินรางวัลรวม 15,000 ดอลลาร์สหรัฐ หรือประมาณ 513,300 บาท รวม 2 รายการอยู่ที่ 1,026,600 บาท ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 21 มี.ค. 2568 เป็นรอบก่อนรองชนะเลิศ ซึ่งนักเทนนิสไทยทำผลงานได้ดี ล้มมือวางของรายการลงได้สำเร็จ เริ่มที่ประเภทชายเดี่ยว รอบก่อนรองชนะเลิศ "แมงปอ" ภวิชญ์ สอนหลักทรัพย์ นักเทนนิสหนุ่มไทย มือ 833 ของโลก เจองานหนักอย่าง ยูริ ดซาวาเกียน มือ 506 ของโลกจากยูเครน ซึ่งเป็นมือวางอันดับ 2 ของรายการ ผลปรากฏว่า ภวิชญ์ ที่เป็นรองด้วยอันดับโลก เล่นด้วยความมั่นใจและเก็บเซตแรกได้ก่อน ทว่าเซตสองเป็น ยูริ ที่ทำได้ดีกว่า ทำให้เสมอกัน 1-1 เซต แต่ ภวิชญ์ ยังไม่เสียกำลังใจ พยายามเค้นฟอร์มเก่งออกมาสู้ จนปราบมือวางอันดับ 2 ลงได้</p>
<!-- /wp:paragraph -->

<!-- wp:paragraph -->
<p>สรุป ภวิชญ์ ชนะ ยูริ ดซาวาเกียน 2-1 เซต 7-6 ไทเบรก 7-3, 4-6 และ 6-2 ผ่านเข้ารอบรองชนะเลิศ ไปพบกับ เอเตียนน์ ดอนเน่ต์ จากฝรั่งเศส มือ 733 ของโลก ที่ในรอบก่อนรองฯ ชนะผ่าน เชส เฟอร์กูสัน มือ 908 ของโลก จากออสเตรเลีย จากนั้น "โอเว่น" ธนเพชร ฉันทะ หนุ่มไทยอีกราย มือ 712 ของโลก ก็โชว์ฟอร์มได้ยอดเยี่ยม ซึ่งต้องออกแรงหวดถึง 3 เซต กว่าจะโค่น ปีเตอร์ บาร์ บีริยูคอฟ นักเทนนิส มือ 360 ของโลก และมือวางอันดับ 1 ของรายการ ด้วยการเฉือนชนะไปอย่างสุดมัน 2-1 เซต 7-6 ไทเบรก 7-4, 6-7 ไทเบรก 6-8 และ 6-4 ธนเพชร ผ่านเข้าไปตัดเชือกกับ อเล็กซ์ นัฟฟ์ มือ 720 ของโลก จากลักเซมเบิร์ก ที่ชนะ ฟิลิป เปลิโว มือวาง 5 จากโปแลนด์ มือ 612 ของโลก 2-0 เซต 6-3, 6-2</p>
<!-- /wp:paragraph -->

<!-- wp:paragraph -->
<p>ขณะที่ประเภทหญิงเดี่ยว รอบก่อนรองชนะเลิศ "ออมสิน" อัญชิสา ฉันทะ นักเทนนิสเหรียญเงินหญิงเดี่ยวกีฬาซีเกมส์ ครั้งที่ 31 แข่งขันกับ ดาเรีย เฟรย์แมน จากไซปรัส มือ 466 ของโลก และยังเป็นมือวางอันดับ 4 ของรายการ นานกว่า 2 ชั่วโมง ก่อนที่ อัญชิสา ซึ่งเป็นฝ่ายตามในเซตแรกถึง 2-5 จะเร่งทำคะแนนไล่มาทัน 5-5 และเอาชนะในการดวลไทเบรกไป 7-6 ไทเบรก 7-2 จากนั้นช่วงต้นเซตสอง อัญชิสา ตกเป็นฝ่ายตามอีกครั้ง แต่สุดท้ายก็พลิกสถานการณ์แซงเอาชนะได้ในที่สุด สรุป อัญชิสา ชนะ ดาเรีย เฟรย์แมน 2-0 เซต ด้วยสกอร์ 7-6 ไทเบรก 7-2 และ 7-5 ผ่านเข้ารอบรองชนะเลิศทันที ซึ่งจะพบกับ มารีน ซอสทัก จากฝรั่งเศส มือ 663 ของโลก ที่ในรอบก่อนรองฯ เอาชนะ จอย เดอ ซูว์ จากเนเธอร์แลนด์ มือ 670 ของโลก 2-0 เซต 6-4 และ 6-2</p>
<!-- /wp:paragraph -->

<!-- wp:paragraph -->
<p>ในส่วนผลการแข่งขันคู่อื่น ๆ มีดังนี้ หญิงเดี่ยว รอบก่อนรองชนะเลิศ แบ็ค ดายอน (1-เกาหลีใต้) ชนะ รินโกะ มัตสึดะ (8-ญี่ปุ่น) 7-5, 6-2 ยูกิ นาอิโตะ (5-ญี่ปุ่น) ชนะ อลิซา คัมเมล 6-3, 6-0 หญิงคู่ รอบรองชนะเลิศ พัณณิน โควาพิทักษ์เทศ-คิม นา รี (เกาหลีใต้) ชนะ ลีเดียร์ พอดโกริซานี่-พิมพ์มาดา ทองคำ 2-0 เซต 6-2 และ 7-5 ผ่านเข้าไปชิงชนะเลิศกับ พัชรินทร์ ชีพชาญเดช-กมลวรรณ ยอดเพ็ชร ที่ตัดเชือกชนะคู่มือวาง 4 ของรายการ จอย เดอ ซูว์-โลส เอเบลิง โคนิง (เนเธอร์แลนด์) 2-1 เซต 1-6, 6-3 และซูเปอร์ไทเบรก 10-4</p>
<!-- /wp:paragraph -->

<!-- wp:image {"id":48391,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/03/485371168_1080494020780246_757858604474993219_n-1024x683.jpg" alt="" class="wp-image-48391"/></figure>
<!-- /wp:image -->