<!-- wp:paragraph {"align":"center","style":{"typography":{"fontSize":20},"color":{"background":"#e9dec8"}}} -->
<p class="has-text-align-center has-background" style="background-color:#e9dec8;font-size:20px"><strong>นักหวดหนุ่ม-สาวไทยคว้าชัยเข้าก่อนรองฯศึกไอทีเอฟเวิลด์เทนนิสทัวร์ที่ ม.วลัยลักษณ์</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสนานาชาติ ไอทีเอฟ เวิลด์ เทนนิส ทัวร์ ประจำปี 2024 สัปดาห์ที่ 8 เทนนิสหญิง รายการ ไอทีเอฟ เวิลด์ เทนนิส ทัวร์ พรีเซนเต็ด บาย เอสเอที (5) และเทนนิสชาย รายการ ไอทีเอฟ เวิลด์ ทัวร์ (M8) ชิงเงินรางวัลรวม รายการละ 25,000 ดอลลาร์สหรัฐ หรือประมาณ 890,500 บาท รวม 2 รายการอยู่ที่ 1,781,000 บาท ที่สนามกีฬากลางตุมปัง มหาวิทยาลัยวลัยลักษณ์ จ.นครศรีธรรมราช เมื่อวันที่ 29 ส.ค. 2567 เป็นการแข่งขันรอบเมนดรอว์วันที่สาม 2 นักเทนนิสสาวไทยคว้าชัยในประเภทหญิงเดี่ยว รอบสอง หรือ 16 คนสุดท้ายได้สำเร็จ โดยคนแรก "อีฟ" พัชรินทร์ ชีพชาญเดช นักเทนนิสชาวขอนแก่นวัย 29 ปี มือ 496 ของโลก แชมป์หญิงเดี่ยว รายการ ไอทีเอฟ เวิลด์ ทัวร์ (W5) สัปดาห์ที่แล้ว ยังเล่นได้อย่างเฉียบขาด เอาชนะ มาเรีย ทาคาเชวา นักหวดวัย 22 ปี มือ 523 ของโลก ได้ 2 เซตรวด 6-1 และ 6-3 ในเวลา 1 ชั่วโมง 17 นาที พัชรินทร์ ทะยานสู่รอบก่อนรองชนะเลิศ ไปพบกับ ลี อึนเฮ จากเกาหลีใต้ ที่เฉือนชนะ ทิฟานี่ เลเมทร์ จากฝรั่งเศส 2-1 เซต 2-6, 6-2 และ 6-1</p>
<!-- /wp:paragraph -->

<!-- wp:paragraph -->
<p>ส่วนอีกสาวไทยที่เข้ารอบคือ "แตงโม" บุณยวีร์ ธรรมไชยวัฒน์ อดีตทีมชาติไทย ซึ่งต้องออกแรงหวดถึง 3 เซต ก่อนปราบ "เต็ง 5" มิโฮะ คุราโมจิ สาวญี่ปุ่น มือ 377 ของโลก ลงได้สำเร็จ และเฉือนชนะ 2-1 เซต ด้วยสกอร์ 6-3, 2-6 และ 6-4 ในเวลา 2 ชั่วโมง 28 นาที ส่งให้ บุณยวีร์ ฉลุยสู่รอบก่อนรองชนะเลิศ ไปพบกับ เอริกะ เซมะ จากญี่ปุ่น ที่ชนะ "แน็ต" พัณณิน โควาพิทักษ์เทศ สาวไทย มือ 616 ของโลก ด้วยสกอร์ 2-6, 4-0 Ret. (รีไทร์) หลังจาก พัณณิน ได้ขอถอนตัวออกจากการแข่งขัน เนื่องจากเท้าพองทั้ง 2 ข้าง ด้านชายเดี่ยว รอบสอง "แมงปอ" ภวิชญ์ สอนหลักทรัพย์ นักเทนนิสไทยวัย 25 ปี มือ 985 ของโลก เล่นได้ยอดเยี่ยม ปราบ ยูริ ดชาวาเคียน นักเทนนิสจากยูเครน มือวาง 5 และมือ 503 ของโลก ได้ 2 เซตรวด 6-2 และ 7-5 ในเวลา 1 ชั่วโมง 42 นาที ส่งให้ ภวิชญ์ ผ่านเข้ารอบก่อนรองชนะเลิศ ไปพบกับ ลี ฮวง นัม มือวาง 3 จากเวียดนาม ที่ไล่ต้อนเอาชนะ คิม แจ ฮวาน จากเกาหลีใต้ 6-1, 6-0</p>
<!-- /wp:paragraph -->

<!-- wp:paragraph -->
<p>ส่วน "บูม" กษิดิศ สำเร็จ นักเทนนิสไทย มือ 613 ของโลก หวดชนะ "เมฆ" จิรัฏฐ์ นวสิริสมบูรณ์ นักเทนนิสไทยด้วยกัน 2-0 เซต 6-2 และ 6-1 ในเวลา 61 นาที ได้เข้ารอบก่อนรองชนะเลิศเช่นกัน ขณะที่ชายคู่ รอบก่อนรองชนะเลิศ วิชยา ตรงเจริญชัยกุล จับคู่กับ สาย คาร์ทีค เรดดี้ กันตะ จากอินเดีย เป็นคู่มือวาง 3 ของรายการ ช่วยกันหวดเอาชนะ เครดิต ไชยรินทร์ และ นพดล น้อยกอ จากไทย 7-6 ไทเบรก 7-4 และ 6-3 หญิงคู่ รอบก่อนรองชนะเลิศ พัชรินทร์ ชีพชาญเดช และ บุณยวีร์ ธรรมไชยวัฒน์ ชนะ แบ็ก ดายอน และ ลี ฮึนเฮ จากเกาหลีใต้ 7-6 ไทเบรก 7-5 และ 7-5 พัณณิน โควาพิทักษ์เทศ และ คิม นา ริ จากเกาหลีใต้ แพ้ นัตสึมิ คาวากูจิ และ โมโมโกะ โกโบริ จากญี่ปุ่น คู่มือวาง 1 ของรายการ 6-2, 4-6 และซูเปอร์ไทเบรก 8-10</p>
<!-- /wp:paragraph -->

<!-- wp:image {"id":45059,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/08/457223488_928110322685284_3258900846825147141_n-1024x683.jpg" alt="" class="wp-image-45059"/></figure>
<!-- /wp:image -->