<!-- wp:paragraph {"align":"center","textColor":"vce-bg","style":{"color":{"background":"#003ba3"},"typography":{"fontSize":22}}} -->
<p class="has-text-align-center has-vce-bg-color has-text-color has-background" style="background-color:#003ba3;font-size:22px"><strong>"มนัญชญา"เฉือนจีนหวิวลิ่วหวดเอสเอที<br>"ยุทธนา"ชนะเต็งหนึ่งทะลุ16คนไอทีเอฟ</strong></p>
<!-- /wp:paragraph -->

<!-- wp:code -->
<pre class="wp-block-code"><code>       การแข่งขันเทนนิสนานาชาติ ไทยแลนด์-ไอทีเอฟ เวิลด์ เทนนิส ทัวร์ 2023 สัปดาห์ที่ 8 เทนนิสหญิง รายการ "ไอทีเอฟ โปร เซอร์กิต พรีเซนเต็ด บาย เอสเอที (6)" ชิงเงินรางวัลรวม 25,000 ดอลลาร์สหรัฐ หรือประมาณ 889,750 บาท และเทนนิสชาย รายการ "ไอทีเอฟ เมนส์ เวิลด์ ทัวร์ 2023 (2)" ชิงเงินรางวัลรวม 15,000 ดอลลาร์สหรัฐ หรือประมาณ 533,850 บาท รวม 2 รายการอยู่ที่ 1,423,600 บาท แข่งขันที่สนามเทนนิส ภายในสนามกีฬากลางตุมปัง ม.วลัยลักษณ์ จ.นครศรีธรรมราช เมื่อวันที่ 30 ส.ค. 2566 เป็นการแข่งขันรอบแรกวันที่สอง
       ประเภทหญิงเดี่ยว รอบแรก (สาย 32) "ไหม" มนัญชญา สว่างแก้ว นักเทนนิสไทย วัย 21 ปี มือ 303 โลก และเป็นเต็ง 7 ของรายการ ประเดิมสนามกับ หลี่ จงหยู นักหวดจีนวัย 20 ปี มือ 324 โลก
       หลังจากเปิดฉากชิงชัย มนัญชญา กับ หลี่ จงหยู พยายามเล่นให้ได้ตามมาตรฐานของตัวเอง ทำให้เกมเป็นไปอย่างสูสี ก่อนผลัดกันเก็บได้คนละ 1 เซต และในเซตตัดสินเป็น มนัญชญา ที่ทำได้ดีกว่า จึงเป็นฝ่ายเฉือนชนะ 2-1 เซต 7-6 ไทเบรก 7-4, 3-6 และ 6-3 ในเวลา 2 ชั่วโมง 20 นาที ส่งผลให้ มนัญชญา ดีกรีทีมชาติชุดเอเชี่ยนเกมส์ ครั้งที่ 19 ของไทย ที่เพิ่งคว้ารองแชมป์หญิงเดี่ยว "ดับเบิลยู40 ฮ่องกง" เมื่อวันที่ 27 ส.ค.ที่ผ่านมา ผ่านเข้ารอบสองหรือ 16 คนสุดท้าย ไปพบกับ "ออมสิน" อัญชิสา ฉันทะ มือ 480 โลก ที่ชนะ ซีล เดไซ จากอินเดีย มือ 688 โลก ได้อย่างขาดลอย 6-1, 6-1
       ด้านประเภทชายเดี่ยว รอบแรก (สาย 32) "สอง" ยุทธนา เจริญผล นักเทนนิสไทย วัย 23 ปี มือ 1,376 โลก ที่ผ่านเข้ามาจากรอบคัดเลือก พบกับ "เต็ง 1" อาคิระ ซานติลลัน มือ 409 โลก จากออสเตรเลีย ลูกครึ่งญี่ปุ่น-ออสเตรเลีย ผลปรากฏว่า ยุทธนา ที่แม้เป็นรองแต่สู้ได้อย่างยอดเยี่ยม จนสามารถเก็บเซตแรกได้ด้วยสกอร์ 6-4 จากนั้นเซตสอง เล่นไปได้เพียง 3 เกม อาคิระ ที่ตามอยู่ 1-2 ได้แจ้งขอถอนตัวออกจากการแข่งขัน เนื่องจากรู้สึกไม่สบาย ส่งผลให้ ยุทธนา เป็นผู้ชนะไปด้วยสกอร์ 6-4, 2-1 Ret. (รีไทร์) และผ่านเข้ารอบสองหรือ 16 คนสุดท้าย ไปพบ "โอเว่น" ธนเพชร ฉันทะ หนุ่มไทย มือ 1,377 โลก ที่ชนะ นิติน กุมาร ซินฮา จากอินเดีย มือ 932 โลก 6-1, 6-3
        ในส่วนผลการแข่งขันของนักเทนนิสไทยรายอื่น มีดังนี้ หญิงเดี่ยว รอบแรก สลักทิพย์ อุ่นเมือง ชนะ มิชิกะ โอเซกิ (ญี่ปุ่น) 6-0, 2-0 Ret. (ปวดศีรษะ) พัชรินทร์ ชีพชาญเดช ชนะ ลัลนา ธาราฤดี (วาง 2) 7-6(4), 6-3 เพียงธาร ผลิพืช แพ้ ดาเรีย คูดาโชวา 6-4, 6-7(6-8) และ 2-6
       ชายเดี่ยว รอบแรก ฐานทัพ สุขสำราญ ชนะ ไทโย ยามานะกะ (ญี่ปุ่น) 6-2, 6-3 วิชยา ตรงเจริญชัยกุล แพ้ โมเอรานี บูซิจ (ออสเตรเลีย) 5-7, 6-3 และ 1-6 ณัฐสิทธิ์ กุลสุวรรณ์ แพ้ สิดธานต์ บันเธีย (อินเดีย) 4-6, 6-2 และ 2-6</code></pre>
<!-- /wp:code -->

<!-- wp:image {"id":38922,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2023/08/IMG_3465-1024x683.jpeg" alt="" class="wp-image-38922"/></figure>
<!-- /wp:image -->