<!-- wp:paragraph {"align":"center","style":{"typography":{"fontSize":20},"color":{"background":"#d5bcb4"}}} -->
<p class="has-text-align-center has-background" style="background-color:#d5bcb4;font-size:20px"><strong>เทนนิสไทยหลังพิงฝาตามไซปรัสแมทช์เพลย์ออฟส์ "2025 เดวิสคัพ"</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชิงแชมป์โลก ประเภททีมชาย รายการ "2025 เดวิสคัพ" เวิลด์ กรุ๊ป 2 เพลย์ออฟส์ ทีมชาติไทย พบ ทีมชาติไซปรัส แข่งขันคอร์ทดิน ที่นิโคเซีย ฟิลด์ คลับ กรุงนิโคเซีย สาธารณรัฐไซปรัส เปิดฉากวันแรก เมื่อวันที่ 31 ม.ค. 2568 และแข่งจบลงในช่วงกลางคืน โดยเป็นการแข่งขันประเภทเดี่ยวสลับมือ จำนวน 2 คู่ ในระบบชนะ 2 ใน 3 เซต ท่ามกลางกองเชียร์เจ้าภาพจำนวนมาก และอากาศเย็น ซึ่งอุณหภูมิต่ำที่สุดประมาณ 7-17 องศาเซลเซียส คู่แรก "แม็กซิ" แม็กซิมัส ภราพล โจนส์ นักเทนนิสทีมชาติไทย ซึ่งเป็นลูกครึ่งไทย-ออสเตรเลีย ทำหน้าที่เดี่ยวมือสอง พบกับ เมเนลอส เอฟสตาติอู เดี่ยวมือหนึ่งของทีมไซปรัส ปรากฏว่า แม็กซิมัส เล่นได้ดีในเซตแรก เอาชนะได้ก่อน 6-2 แต่มาพ่ายความชำนาญในการเล่นคอร์ทดินของนักกีฬาเจ้าภาพในสองเซตถัดมา จึงทำให้ แม็กซิมัส เป็นฝ่ายปราชัยแก่ เมเนลอส เอฟสตาติอู ไปอย่างน่าเสียดาย 1-2 เซต ด้วยสกอร์ 6-2, 3-6 และ 2-6 ส่งผลให้ทีมไซปรัสได้คะแนน ขึ้นนำทีมไทย 1-0 คู่</p>
<!-- /wp:paragraph -->

<!-- wp:paragraph -->
<p>คู่สอง "บูม" กษิดิศ สำเร็จ นักเทนนิสทีมชาติไทย เดี่ยวมือหนึ่งพบกับ สไตลิอานอส คริสโตดูลู เดี่ยวมือสองของทีมไซปรัส และผลการแข่งขัน ปรากฏว่า เซตแรก กษิดิศ ทำหน้าที่ได้ดี เอาชนะได้แบบไม่ยาก ทว่าเซตสอง คู่แข่งขันจับทางการเล่นของหนุ่มไทยได้ จนเอาชนะได้อย่างขาดลอย ทำให้เสมอกัน 1-1 เซต และเซตสาม ทั้งคู่พยายามสู้กัน เกมเบียดไปมา ทว่าเป็นนักหวดเจ้าภาพที่ใช้ความถนัดในการเล่นคอร์ทดินแซงเอาชนะไป สรุป กษิดิศ แพ้ สไตลิอานอส คริสโตดูลู ไปอย่างน่าเสียดาย 1-2 เซต ด้วยสกอร์ 6-1, 0-6 และ 4-6 จากผลการแข่งขันทั้ง 2 คู่ ทำให้วันแรก ทีมชาติไทย ตกเป็นฝ่ายตามทีมชาติไซปรัส 0-2 คู่ อย่างไรก็ตาม ยังเหลือการแข่งขันวันสุดท้ายอีก 3 คู่ จากประเภทคู่ และประเภทเดี่ยวชนมือ 2 คู่ ทั้งนี้ ทั้งสองทีมสามารถเปลี่ยนตัวผู้เล่นในประเภทคู่ ก่อนที่การแข่งขันจะเริ่มขึ้น 1 ชั่วโมงได้</p>
<!-- /wp:paragraph -->

<!-- wp:paragraph -->
<p>สำหรับทีมชนะในการแข่งขันครั้งนี้ จะผ่านเข้ารอบไปเล่นในเวิลด์ กรุ๊ป 2 ช่วงเดือน ก.ย. ที่จะถึง ส่วนทีมแพ้ จะแข่งขันในรายการกลุ่ม 3 ระดับภูมิภาคตามลำดับในปี 2025 "กัปตันเบิ้ม" ดร.ธนากร ศรีชาพันธุ์ กัปตันทีมและผู้ฝึกสอนทีมชาติไทย กล่าวว่า กษิดิศ และ แม็กซิมัส ได้พยายามและมีโอกาส ซึ่งทำได้ดีในเซตแรก ในขณะที่คู่แข่งขันมีการยกระดับการเล่น ซึ่งเห็นได้ถึงความถนัดในการเล่นคอร์ทดิน ยิ่งเล่นยิ่งทำได้ดี ทั้งเกมรุกและเกมรับที่แน่นและแม่นมาก มีจังหวะการเคลื่อนที่ที่ไม่สะดุด ส่วนนักเทนนิสไทยก็พยามยามเล่นตามไสลต์ของตัวเอง แต่คู่แข่งขันก็สามารถแก้เกมได้</p>
<!-- /wp:paragraph -->

<!-- wp:paragraph -->
<p>"ในแมทช์ของ กษิดิศ โดยเฉพาะเซตสาม เบียดไปเบียดมา ถ้าเป็นคอร์ทเร็ว การเล่นกับ กษิดิศ น่าจะยากขึ้น แต่พอเป็นคอร์ทดิน จังหวะเขาดี พอแรลลี่นาน ๆ เขามีความได้เปรียบมากกว่า ส่วน แม็กซิมัส เซตแรกเล่นดี แต่เซตสองและสาม มีปัญหาเรื่องการเคลื่อนที่ ซึ่งเรารู้อยู่แล้วว่าการเล่นคอร์ทดินต้องเจอเรื่องนี้ จริง ๆ แล้ว น่าเสียดายทั้งสองแมทช์ อย่างไรก็ตาม จากสถานการณ์ของทีมไทยในขณะนี้ ยังเหลืออีก 3 แมทช์ ต้องมาวิเคราะห์ และให้กำลังใจนักกีฬากันต่อไปครับ" ดร.ธนากร กล่าว อนึ่ง คณะเทนนิสทีมชาติไทยชุดนี้ ประกอบด้วย นักกีฬา กษิดิศ สำเร็จ, วิชยา ตรงเจริญชัยกุล, ธนเพชร ฉันทะ, แม็กซิมัส ภราพล โจนส์ และ ปรัชญา อิสโร ขณะที่เจ้าหน้าที่ ได้แก่ พันเอก วัฒนา จันทร์ไพจิตต์ ผู้จัดการทีม, ดร.ธนากร ศรีชาพันธุ์ กัปตันทีมและผู้ฝึกสอน, พันโท วิทยา สำเร็จ ผู้ช่วยผู้ฝึกสอน และนายวีรภัทร สิริจริยาพร นักวิทยาศาสตร์การกีฬา</p>
<!-- /wp:paragraph -->

<!-- wp:image {"id":47695,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/02/475470982_1043068461189469_7012373351970555732_n-1024x683.jpg" alt="" class="wp-image-47695"/></figure>
<!-- /wp:image -->