<!-- wp:paragraph {"align":"center","style":{"typography":{"fontSize":20},"color":{"background":"#e9bee1"}}} -->
<p class="has-text-align-center has-background" style="background-color:#e9bee1;font-size:20px"><strong>"มนัญชญา" ต้านไม่ไหวพ่ายสโลวีเนีย0-2เซตคัดเลือกรอบสองศึกออสเตรเลียน โอเพ่น</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสแกรนด์สแลมแรกของปี "ออสเตรเลียน โอเพ่น 2025" ชิงเงินรางวัลรวม 96.5 ล้านเหรียญออสเตรเลีย หรือกว่า 2,088 ล้านบาท ที่เมลเบิร์น พาร์ค ในนครเมลเบิร์น ประเทศออสเตรเลีย ในวันที่ 8 ม.ค.68 ประเภทหญิงเดี่ยว รอบคัดเลือก รอบสอง "ไหม" มนัญชญา สว่างแก้ว วัย 22 ปี มืออันดับ 127 ของโลก พบกับ เวโรนิก้า เฮอร์จาเวค นักหวดวัย 25 ปีจากสโลวีเนีย มืออันดับ 171 ของโลก เซตแรก เกมแรก มนัญชญา ออกสตาร์ทไม่ดี เสิร์ฟดับเบิ้ลฟอลต์ไปถึง 3 ครั้ง ทำให้ถูกเบรก และต่อเนื่องมาถึงเกม 3 ที่ลูกเสิร์ฟยังไม่สามารถกดดันคู่ต่อสู้ได้ ทำให้ถูกเบรกไปอีก ขณะที่คู่แข่งรักษาเกมตัวเองได้ 2 เกมรวดสกอร์นำ 4-0 มนัญชญา ปรับเกมเสิร์ฟได้ดีขึ้นทำให้รักษาเกมเสิร์ฟได้ในเกม 5 และ 7 แต่สกอร์ยังตาม 2-5 เกม 8 สาวสโลวีเนีย ไม่พลาดออกมารักษาเกมเสิร์ฟ ปิดเซตแรกชนะด้วยสกอร์ 6-2 ใช้เวลาไป 32 นาที</p>
<!-- /wp:paragraph -->

<!-- wp:paragraph -->
<p>เซตสอง มนัญชญา จับทางคู่ต่อสู้ได้บ้าง และเกมเสิร์ฟทำงานได้ดีปิดเกมแรกด้วยการรักษาเกมเสิร์ฟได้ จากนั้นก็ใช้โฟร์แฮนด์ที่เฉียบขาดเก็บแต้มเบรกเกมคู่แข่งในเกม 2 นำ 2-0 ในเกมถัดมา มนัญชญา มาพลาดเสิร์ฟดับเบิ้ลฟอลต์ทำให้คู่แข่งพลิกมาคุมเกมและเบรกเกมเสิร์ฟได้ ไล่ตาม 1-2 มนัญชญา เบรกเกมเสิร์ฟได้อีกครั้งในเกม 4 ทำให้รักษาระยะนำอยู่ที่ 3-1 แต่ เฮอร์จาเวค ก็ไม่ปล่อยให้นักหวดไทยขยับนำห่่างไปกว่านี้ เมื่องัดลูกยิงสโตรกที่หนัก และ วางบอลได้แม่นยำ บีบให้ มนัญชญา ผิดพลาดเองมากขึ้น ซึ่งก็ได้ผล มนัญชญา มาเสียเกมเสิร์ฟของตัวเอง 3 เกมรวด ในเกม 5, เกม 7 และ เกม 9 ทำให้พ่ายในเซต 3-6 สรุป มนัญชญา ไม่สามารถต้านความแกร่งของ เวโรนิก้า เฮอร์จาเวค นักหวดสโลวีเนียได้ ปราชัย 0-2 เซต ด้วยสกอร์ 2-6 และ 3-6 หลังดวลกันไป 1 ชั่วโมง 21 นาที</p>
<!-- /wp:paragraph -->

<!-- wp:paragraph -->
<p>สำหรับสถิติการเล่นของ มนัญชญา ในแมทช์นี้ เสิร์ฟเอซ 1 ครั้ง, ดับเบิ้ลฟอลต์ 7 ครั้ง, เปอร์เซ็นต์เสิร์ฟแรก 65 เปอร์เซ็นต์, เปอร์เซ็นต์ได้แต้มจากเสิร์ฟแรก 46 เปอร์เซ็นต์, เปอร์เซ็นต์ได้แต้มจากเสิร์ฟสอง 32 เปอร์เซ็นต์, ความเร็วเสิร์ฟ 168 กม./ชม., ตีเสียเอง 43 ครั้ง, มีโอกาสเบรกเกมคู่แข่ง 8 ครั้งทำได้สำเร็จ 3 ครั้ง อย่างไรก็ตาม แม้จะไม่ผ่านรอบคัดเลือก รอบสอง ศึกแกรนด์สแลม "ออสเตรเลียน โอเพ่น 2025" แต่ มนัญชญา ยังคว้าเงินรางวัลปลอบใจรวม 49,000 เหรียญออสเตรเลีย หรือราว 1,060,360 บาท พร้อมคะแนนสะสมอีก 20 คะแนน</p>
<!-- /wp:paragraph -->

<!-- wp:image {"id":47281,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/473079054_1025910112905304_269734416697843943_n-1024x768.jpg" alt="" class="wp-image-47281"/></figure>
<!-- /wp:image -->