<!-- wp:paragraph {"align":"center","style":{"typography":{"fontSize":20},"color":{"background":"#eee5dd"}}} -->
<p class="has-text-align-center has-background" style="background-color:#eee5dd;font-size:20px"><strong>ไทยพ่ายนิวซีแลนด์​ 1-2 นัดสุดท้ายชนไต้หวัน ชี้ชะตาตั๋วเพลย์ออฟเวิลด์กรุ๊ปหวดทีมหญิงโลก</strong></p>
<!-- /wp:paragraph -->

<!-- wp:paragraph -->
<p>ทัพนักหวดสาวไทยยังต้องลุ้นตั๋วเพลย์ออฟ เวิลด์กรุ๊ป ศึกเทนนิสชิงแชมป์โลก ประเภททีมหญิง กันจนถึงนัดสุดท้าย หลังพ่ายนิวซีแลนด์​ 1-2 คู่ ทำให้ผ่าน 4 แมทช์ ไทยชนะ 2 แพ้ 2 โดยเกมสุดท้ายไทยจะพบไต้หวัน ที่ตกรอบไปแล้ว ในวันที่ 12 เม.ย.นี้ ด้านนิวซีแลนด์ ที่ชนะรวด การันตีตั๋วในมือ การแข่งขันเทนนิสชิงแชมป์โลก ประเภททีมหญิง รายการ "2025 บิลลี จีน คิง คัพ บาย เกนบริดจ์" หรือศึก "บีเจเคซี" โซนเอเชีย/โอเชียเนีย กลุ่ม 1 ระหว่างวันที่ 8–12 เม.ย.2568 ที่มาลันจ์ เบลวาดี้ สปอร์ต คอมเพล็กซ์ เนชั่นแนล เกมส์ ปาร์ค ที่เมืองปูเน่ รัฐมหาราษฏระ ประเทศอินเดีย ล่าสุด เมื่อคืนวันที่ 11 เม.ย. ที่ผ่านมา ตามเวลาท้องถิ่น ซึ่งช้ากว่าไทย 2 ชม. เป็นการแข่งขันวันที่สี่ โดยทีมสาวไทย ที่ชนะ 2 แพ้ 1 อยู่อันดับ 3 ของตาราง ลงทำศึกนัดสำคัญกับ นิวซีแลนด์ ทีมนำที่ชนะมา 3 แมทช์รวด</p>
<!-- /wp:paragraph -->

<!-- wp:paragraph -->
<p>ประเภทเดี่ยวมือ 2 ไทยปรับไลน์อัพจาก 3 นัดแรกส่ง "อีฟ" พัชรินทร์ ชีพชาญเดช มือ 501 ของโลก ลงเล่นประเภทเดี่ยวเป็นนัดแรก พบกับ โมนิก แบร์รี่ มือ 485 ของโลก เซตแรกสู้กันสูสี ก่อน พัชรินทร์ พ่ายไป 5-7 เข้าเซตสอง "อีฟ" ที่พยายามเรียกจังหวะและฟอร์มการเล่นกลับมา แต่ทำไม่สำเร็จ พ่ายอีก 2-6 ทำให้แพ้ไป 0-2 เซต 5-7, 2-6 ไทยตามหลังก่อน 0-1 คู่ที่ 2 ประเภทเดี่ยวมือ 1 "ไหม" มนัญชญา สว่างแก้ว มือ 110 ของโลก ที่เก็บชัยให้ทีมมา 3 นัดรวดในการลงสนาม 3 วันที่ผ่านมา เจอของแข็ง ลงดวลกับ ลูลู่ ซัน มือ 45 ของโลก โดย "ไหม" พ่ายเซตแรกไปก่อน 4-6 แต่ก็เค้นฟอร​์มเก่งกลับมาเอาชนะได้ 6-3 ในเซตถัดมา เซตตัดสิน "ไหม" ถูกเบรกเสิร์ฟตั้งแต่ช่วงต้น แม้พยายามเดินเกมบุก บวกกับเปลี่ยนจังหวะการเล่นที่หลากหลายเข้าสู้ แต่ ลูลู่ ซัน ไม่เสียขบวน จบเซตสาม มนัญชญา พ่าย 3-6 ทำให้แพ้ 1-2 เซต 4-6, 6-3 และ 3-6 ส่งผลให้ทีมไทยตาม 0-2 คู่ และนิวซีแลนด์ การันตี ชัยชนะแน่นอนแล้ว</p>
<!-- /wp:paragraph -->

<!-- wp:paragraph -->
<p>คู่ที่สาม ประเภทหญิงคู่ ไทยส่ง “เอิร์ธ" เพียงธาร ผลิพืช มือคู่ 145 ของโลก และ "แต้ว" ทรรศพร นาคหล่อ มือคู่ 429 ของโลก ลงปะทะกับ ซาช่า ซิตู กับ จาง เรนี คู่ดาวรุ่ง ซึ่งยังไม่มีอันดับโลก ตลอดทั้งเกมเป็นคู่ของไทยที่ทำได้ดีกว่า โดยอาศัยฝีมือและประสบการณ์​ที่มากกว่า หวดเอาชนะไป 2-0 เซต 6-3, 6-3 ทำให้จบแมทช์นี้ ไทย เป็นฝ่ายพ่ายนิวซีแลนด์ 1-2 คู่ ด้านผลอีก 2 คู่ที่แข่งขันพร้อมกัน อินเดีย ชนะ ไต้หวัน 2-1 คู่ และ เกาหลีใต้ ชนะ ฮ่องกง 3-0 คู่ สรุปหลังผ่านการแข่งขัน 4 แมทช์ นิวซีแลนด์ ที่ชนะรวด 4 นัด การันตีได้ตั๋วไปแข่งขันรอบเพลย์ออฟเวิลด์กรุ๊ปแล้ว โดยอินเดีย ที่ชนะ 3 แพ้ 1 อยู่อันดับ 2 ส่วนไทย ชนะ 2 แพ้ 2 เท่ากับเกาหลีใต้ แต่ไทยมีผลงานการพบกันเองกับเกาหลีใต้ที่ดีกว่า จึงอยู่อันดับ 3 โดยเกาหลีใต้ อยู่ที่ 4 อย่างไรก็ตาม ทั้ง อินเดีย, ไทย และเกาหลีใต้ ยังคงต้องขับเคี่ยวแย่งตั๋วใบสุดท้ายของโซนนี้ในเกมสุดท้าย โดยเกมนัดสุดท้ายวันที่ 12 เม.ย.นี้ ไทยจะพบไต้หวัน ที่เป็นบ๊วยและเพิ่งแพ้มา 4 นัดรวด ส่วนอินเดีย จะเจอกับเกาหลีใต้ ด้านนิวซีแลนด์​ จะพบ ฮ่องกง</p>
<!-- /wp:paragraph -->

<!-- wp:paragraph -->
<p>นายภุชงค์ เลาหศิริวงศ์ ผู้จัดการทีมชาติไทย เปิดเผยว่า แมทช์นี้นักกีฬาไทยพยายามสู้อย่างเต็มที่แล้ว ก่อนจะแพ้ไป 1-2 คู่ ก็ถือว่าน่าเสียดายที่ในมือเดี่ยวของไทยไม่สามารถเก็บคะแนนได้ ต้องยอมรับว่ามือเดี่ยวของนิวซีแลนด์นั้นแข็งแกร่ง โดยมีตัวหลักอย่าง ลูลู่ ซัน ที่เป็นมือ 45 ของโลกด้วย มนัญชญา ได้พยายามสู้อย่างเต็มที่แล้ว แต่ด้วยประสบการณ์ที่ยังเป็นรอง ก็ต้านทานไม่ไหว อย่างไรก็ตาม ไทยยังเหลือแมทช์สุดท้ายกับ ไต้หวัน ให้ลงสนาม สถานการณ์​หลังจบแมทช์ที่ 4 ไทยก็ยังมองถึงโอกาสเข้ารอบหากเอาชนะไต้หวันได้ และต้องลุ้นให้ผลคู่อินเดียกับเกาหลีใต้ เป็นใจกับเรา "โค้ชเอ็กซ์" พชรพล คำสมาน ผู้ฝึกสอนและกัปตันทีมไทย กล่าวว่า แมทช์ที่ 4 พลาดไปนิดเดียวที่ไม่ได้คะแนนจากประเภทเดี่ยว แต่ก็ยังได้แต้มในประเภทคู่อยู่ ทำให้หลังผ่านไป 4 นัด ไทย ชนะ 2 แพ้ 2 ยังอยู่ในโซนที่พอจะได้ลุ้นตั๋วเพลย์ออฟเวิลด์กรุ๊ป ซึ่งแมทช์สุดท้าย จะเจอไต้หวัน ที่แพ้รวดมา 4 นัด</p>
<!-- /wp:paragraph -->

<!-- wp:paragraph -->
<p>"แน่นอนว่าเราจะยังเล่นเต็มที่ เพื่อเก็บชัยชนะให้ได้ก่อน แล้วค่อยมาดูบทสรุปของสถานการณ์ในการชิงตั๋วหลังทุกอย่างจบลงอย่างเป็นทางการอีกครั้ง เพราะไทยก็ต้องดูผลแข่งขันของทีมอื่นด้วย แต่ทั้งนี้ทั้งนั้น เราก็จะโฟกัสที่ตัวเองและทำหน้าที่ให้ดีที่สุดก่อน" ขณะที่ "ไหม" มนัญชญา สว่างแก้ว กล่าวว่า เกมกับ ลูลู่ ซัน ถือเป็นเกมที่หนักมากสำหรับตน เพราะคู่แข่งเป็นถึงมือ 45 ของโลก ซึ่งสปีดบอลและความหนักแน่นในเกมถือว่ามีเหนือกว่าตนเอง ซึ่งได้พยายามสู้ให้มากที่สุดเท่าที่จะทำได้ และวิ่งเก็บให้ได้มากที่สุดเท่าที่จะไหว แต่ก็ต้องยอมรับว่า ยังเป็นรองเรื่องสปีดบอลและเกมการเล่น ซึ่งคู่แข่งจากนิวซีแลนด์ก็เหนือกว่าตนเอง อย่างไรก็ตาม 4 วันที่ผ่านมา ได้พยายามทำหน้าที่อย่างสุดความสามาถแล้ว และภาพรวมทั้งเรื่องของสภาพจิตใจและฟอร์มการเล่นของตนเองก็ถือว่าน่าพอใจ และมีพัฒนาการที่ดีขึ้นกว่าที่ผ่าน ๆ มา</p>
<!-- /wp:paragraph -->

<!-- wp:paragraph -->
<p>สำหรับการแข่งขันรายการนี้ทีมสาวไทย เข้าร่วมชิงชัยกับ อินเดีย (เจ้าภาพ), เกาหลีใต้, นิวซีแลนด์, ไต้หวัน และฮ่องกง โดยรูปแบบการชิงชัยนั้น จะแข่งขันแบบพบกันหมด หา 2 ทีมที่มีผลงานดีที่สุด ไปแข่งขันในรอบเพลย์ออฟ เพื่อชิงตั๋วขึ้นสู่เวิลด์กรุ๊ปต่อไป ส่วนทีมที่ทำผลงานจบในอันดับ 5 และ 6 ต้องหล่นไปแข่งในกรุ๊ป 2 โซนเอเชีย/โอเชียเนีย</p>
<!-- /wp:paragraph -->

<!-- wp:image {"id":48777,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/04/490019729_1098776682285313_3056228889886315934_n-1024x683.jpg" alt="" class="wp-image-48777"/></figure>
<!-- /wp:image -->