<!-- wp:paragraph -->
<p>เปิดสนามวันแรกที่ศูนย์พัฒนาเทนนิสฯคึกคัก"บิ๊กเอ๋"วางมาตรการเข้ม13ข้อป้องกันโควิด-19        นายกิตตน์สมบัติ เอื้อมมงคล นายกสมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ พร้อมด้วยคณะกรรมการบริหารสมาคมฯ ร่วมกันตรวจดูความเรียบร้อยของสนามเทนนิสหลังเปิดให้นักกีฬาเยาวชนในโครงการ แอลทีเอที อะคาดามี่ จำนวน 24 คน เข้ามาใช้สนามซ้อมเป็นวันแรกหลังถูกสั่งปิดตามคำสั่งของรัฐบาล, ศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 หรือ โควิด-19 หรือ ศบค. และ จ.นนทบุรี เพื่อป้องกันการแพร่ระบาดของไวรัสมาตั้งแต่กลางเดือนมีนาคมที่ผ่านมา      "วันนี้ถือเป็นวันแรกหลังรัฐบาลมีมติผ่อนคลายและผ่อนปรน คลายล็อคให้กีฬากลางแจ้ง และ เป็นกีฬาบุคคล อย่าง เทนนิส ได้กลับมาเปิดสนามให้นักกีฬา และ ประชาชนทั่วไปได้มาซ้อม รวมถึงออกกำลังกายเพื่อสุขภาพหลังถูกห้ามใช้สนามมานานกว่าเดือนครึ่ง ซึ่งที่ศูนย์พัฒนาเทนนิสฯ จะขอเปิดให้เฉพาะนักกีฬาของสมาคมเข้ามาซ้อมได้ ยังจะขอไม่เปิดให้ประชาชนทั่วไปเข้ามาใช้สนาม เพราะเป็นช่วงแรกหลังคลายล็อค และสมาคมฯสามารถควบคุมได้ ซึ่งสมาคมฯจะขอประเมินสถานการณ์หลังจากนี้ไปอีก 7 วันก่อนจะตัดสินใจเปิดให้ประชาชนทั่วไปได้เข้ามาใช้สนามได้หรือไม่ เนื่องจากสมาคมฯ ต้องวางมาตรการคุมเข้มภายใต้มาตรการป้องกันโรคตามที่ทางราชการกำหนดอย่างเคร่งครัด"        นายกิตตน์สมบัติ กล่าวว่า สิ่งที่เห็นในวันแรกของการเปิดสนามต้องขอขอบคุณนักกีฬาทุกคนที่ปฎิบัติตามมาตรการของสมาคมฯในการเข้าใช้สนามอย่างเคร่งครัด แม้ในการลงซ้อมในคอร์ทที่ต้องใส่หน้ากากอนามัยด้วย อาจจะทำให้มีปัญหาไม่สะดวกในการหายใจบ้าง แต่ทุกคนก็ปฎิบัติตามกฎระเบียบ และคำนึงถึงหลักอนามัย ป้องกันตัวเองอย่างดี โดยระเบียบนี้อาจจะต้องใช้ระยะเวลาอีกสักระยะ ช่วงแรกอาจจะยังปรับตัวไม่ได้ แต่เชื่อว่าผ่านไปอีกสักระยะทุกคนก็จะปรับตัวได้ดี ทั้งนี้ก็เพื่อสุขภาพและความปลอดภัยของทุกๆคนเอง       ส่วนมาตรการในการเข้ามาใช้บริการในสมาคมกีฬาเทนนิสฯ มีทั้งหมด13 ข้อ มีดังนี้1. การเข้ามาใช้บริการที่สมาคมกีฬาเทนนิส ลอนเทนนิสสมาคมแห่งประเทศไทยฯ กำหนดให้มีการเข้า-ออก เพียงจุดเดียว และเมื่อเข้ามาถึงประตูทางเข้าจะมีการคัดกรองตรวจวัดอุณหภูมิ โดยผู้ที่เข้ามาขอรับบริการจะต้องมีอุณหภูมิร่างกายไม่สูงกว่า 37.5 องศาเซลเซียส และล้างมือด้วยเจลแอลกอฮอล์ที่มีความเข้มข้น 70% ก่อนเข้ามาภายในบริเวณสมาคมฯ 2. มีการบันทึกรายชื่อและหมายเลขโทรศัพท์เคลื่อนที่ ไอดีไลน์ วันที่และเวลาของผู้ใช้บริการทุกราย เพื่อสามารถติดตามตัวได้ในกรณีที่ต้องมีการสอบสวนโรค 3. บริเวณภายในสมาคมฯ จะมีจุดตั้งวางแอลกอฮอล์สำหรับล้างมือไว้หลายจุด เพื่อให้เพียงพอกับการให้บริการ และสุขภาพของผู้มารับบริการ โดยเน้นการเว้นระยะห่างประมาณ 1.5 เมตร 4. การใช้สนามเทนนิส จำกัดจำนวนคนต่อคอร์ทให้มีผู้เล่นเพียงสนามละ 2 คนเท่านั้นเพื่อหลีกเลี่ยงการสัมผัสติดต่อระหว่างกัน5. นักกีฬาและผู้เข้าใช้บริการ  รวมทั้งพนักงานเจ้าหน้าที่สมาคมที่เป็นผู้ให้บริการ จะต้องพกแอลกอฮอล์ประจำตัว เพื่อสามารถนำมาใช้เพิ่มเติมได้ตามความจำเป็น และเหมาะสม6.  ลูกเทนนิสที่ใช้  นักเทนนิสแต่ละฝ่ายจะต้องหยิบใช้เฉพาะลูกเทนนิสที่ทำสัญลักษณ์ว่าเป็นของตนเท่านั้น โดยต้องมีสัญลักษณ์ที่ระบุเอาไว้อย่างชัดเจน7. เมื่อเข้าสู่ช่วงพักนักเทนนิสจะต้องนั่งพักคนละฝั่งของสนาม  จากเดิมที่นั่งในฝั่งเดียวกัน8. หากมีเด็กเก็บบอล  เด็กเก็บบอลทุกคนจะต้องสวมถุงมือยางตลอดเวลาในระหว่างการทำหน้าที่ 9. ไม่อนุญาตให้อาบน้ำ ล้างตัว ล้างเท้า เพื่อลดการฟุ้งกระจายของเชื้อโรค โดยนักกีฬาจะต้องนำผ้าเช็ดตัวของตนเองมาใช้ 10. การใช้สนามเทนนิส จะอนุญาตให้ใช้เพียงที่มีแสงแดดเท่านั้น หลังจากที่ไม่มีแสงแดดหรือแสงแดดอ่อนจะให้หยุดการฝึกซ้อมทันที  11. จัดให้มีการทำความสะอาดพื้น ทางเดิน ราวบันได ลูกบิดจับประตูหรือเคาน์เตอร์ทุก 2 ชั่วโมง 12. สมาคมฯ จัดเตรียมถุงสำหรับใส่อุปกรณ์ส่วนตัว และถุงสำหรับใส่หน้ากากอนามัย เพื่อนำกลับไปทำความสะอาดที่บ้านหรือที่พักของนักกีฬา 13. สมาคมฯ จัดเตรียมถุงพลาสติกใสและยางมัด สำหรับบรรจุหน้ากากอนามัยที่ใช้แล้ว เพื่อทิ้งลงถังขยะในจุดที่กำหนดไว้ภายในสมาคมฯ และนำขยะไปกำจัดทุกวัน

</p>
<!-- /wp:paragraph -->