<!-- wp:paragraph {"align":"center","style":{"typography":{"fontSize":20},"color":{"background":"#ecb7ec"}}} -->
<p class="has-text-align-center has-background" style="background-color:#ecb7ec;font-size:20px"><strong>"น้องบัว" กมลวรรณ ยอดเพ็ชรนักหวดยอดกตัญญูจากเมืองกรุงเก่า</strong></p>
<!-- /wp:paragraph -->

<!-- wp:paragraph -->
<p>มองเห็นพ่อแม่ลำบาก ใครเล่าจะทนได้... "หนูเห็นพ่อกับแม่ทำงานหนักมาก จึงบอกกับตัวเองเสมอว่า เราต้องช่วยแบ่งเบาภาระ และอีกสิ่งที่หนูตั้งใจทำให้ได้คือ ทำหน้าที่นักเทนนิสของตัวเองให้ดีที่สุดเพื่อตอบแทนพ่อกับแม่ที่หวังเอาไว้"</p>
<!-- /wp:paragraph -->

<!-- wp:paragraph -->
<p>นี่คือความคิดของเด็กวัย 13 ปี ด.ญ.กมลวรรณ ยอดเพ็ชร หรือ "น้องบัว" จากจังหวัดพระนครศรีอยุธยา ที่มีดีกรีเป็นถึง นักเทนนิสเยาวชนหญิงทีมชาติไทย 4 สมัยติดต่อกัน ซึ่งติดทีมชาติ รุ่นอายุไม่เกิน 12 ปี 2 สมัย (2561-2562) ต่อมาขยับขึ้นมาติดทีมชาติ รุ่นอายุไม่เกิน 14 ปี อีก 2 สมัย (2563-2564)</p>
<!-- /wp:paragraph -->

<!-- wp:paragraph -->
<p>เด็กที่มีความคิดน่าชื่นชมคนนี้ เป็นลูกสาวสุดที่รักของ "คุณพ่อยุ้ย" สไม สวยรูป และคุณแม่มลิวัลย์ ยอดเพ็ชร มีพี่ชาย 2 คนคือ กฤษณพงษ์ ยอดเพ็ชร และ ธนากร ยอดเพ็ชร โดยปัจจุบัน ด.ญ.กมลวรรณ ศึกษาอยู่ที่โรงเรียนสาธิตสถาบันการจัดการปัญญาภิวัฒน์ ชั้นมัธยมศึกษาปีที่ 3</p>
<!-- /wp:paragraph -->

<!-- wp:paragraph -->
<p>เส้นทางการเล่นกีฬาลูกสักหลาดของ "น้องบัว" เริ่มตอนอายุ 5 ขวบ โดยมี คุณพ่อยุ้ย เป็นโค้ชคนแรก ซึ่งอยากให้ลูกสาวเป็นนักเทนนิส หลังจากได้เห็น ราฟาเอล นาดาล นักเทนนิสอาชีพชายชาวสเปน ลงแข่งในรายการชิงเงินรางวัลรวมกว่า 100 ล้านบาท ซึ่งคุณพ่อยุ้ยมองว่ามันสูงมาก สอดคล้องกับความต้องการของ คุณแม่มลิวัลย์ ที่มีภาพฝันในวัยเยาว์ของตัวเองอยากเป็นนักเทนนิสเช่นกัน ทั้งคู่จึงนำเอาเรื่องราว ณ ตอนนั้น มาร่วมกันจุดประกายให้ "น้องบัว" ช่วยสานต่อ</p>
<!-- /wp:paragraph -->

<!-- wp:paragraph -->
<p>คุณแม่มลิวัลย์ ย้อนอดีตให้ฟังว่า "ปีที่เกิดเหตุการณ์น้ำท่วมครั้งใหญ่ (2554) สามีทำงานในโรงงานและติดอยู่ในนั้น ไปไหนมาไหนไม่ได้ ก็ได้แต่นั่งดูทีวี เผอิญไปเห็นข่าวกีฬา ตอนนั้นมีแข่งเทนนิส ซึ่งทำให้เขาได้รู้จักกีฬาเทนนิสเป็นครั้งแรก และเพิ่งรู้ว่าเล่นเทนนิสแล้วได้เงินรางวัล เขาบอกว่าเงินรางวัลสูงมาก เขาทำงาน 10 ปี ยังได้เงินไม่เท่ากับเทนนิสรายการนั้นเลย</p>
<!-- /wp:paragraph -->

<!-- wp:paragraph -->
<p>ส่วนแม่ สมัยก่อนอยากเล่นเทนนิส แต่ครอบครัวไม่สนับสนุน ก็เลยได้เล่นแต่ตะกร้อกับฟุตบอล ตอนสาวๆ เห็น แทมมี่ (แทมมารีน ธนสุกาญจน์) ดังมาก ชื่นชมเขาตลอดว่าเก่งจังเลย เป็นนักกีฬาที่เท่มาก พ่อกับแม่เลยเก็บเอาเรื่องราวต่างๆ นี้มาคุยกัน จนมีความฝันร่วมกันว่าอยากให้ลูกๆ เป็นนักเทนนิสบ้าง ตอนแรกเริ่มที่ลูกชายก่อน แต่เขาไม่ชอบ กระทั่งมาลงเอยที่ลูกสาว"</p>
<!-- /wp:paragraph -->

<!-- wp:paragraph -->
<p>คุณแม่ของ "น้องบัว" เล่าต่ออีกว่า พ่อยุ้ยเริ่มจากที่ไม่รู้จักกีฬาเทนนิสเลย พาลูกไปลองผิดลองถูกมาตลอด ครอบครัวเราพยายามช่วยกันสร้างน้องบัว ลูกชายก็ช่วย ซึ่งพี่คนรอง ธนากร ยอดเพ็ชร นอกจากเป็นน็อกเกอร์ให้น้องแล้ว ยังตัดสินใจไปเรียนด้านกายภาพ (สำเร็จการศึกษาระดับปริญญาตรี คณะกายภาพบำบัดและเวชศาสตร์การกีฬา มหาวิทยาลัยรังสิต) เพื่อนำความรู้มาช่วยดูแลน้องด้วย จากที่ครอบครัวเราเริ่มคือศูนย์ เหนื่อยมากทั้งภาระครอบครัว และการพยายามผลักดันให้ลูกเป็นนักเทนนิส เลือดตาแทบกระเด็นกว่าจะมีวันนี้ ซึ่งน้องบัวได้ติดทีมชาติหลายสมัย มันทำให้ครอบครัวเราภูมิใจมากๆ</p>
<!-- /wp:paragraph -->

<!-- wp:paragraph -->
<p>จากการติดทีมชาติที่ผ่านมา ทำให้ปัจจุบัน "น้องบัว" เป็นนักเทนนิสเยาวชนในโครงการ "แอลทีเอที อะคาเดมี่" ของสมาคมกีฬาลอนเทนนิสแห่งประเทศไทย ในพระบรมราชูปถัมภ์ ที่มี PTT หรือ ปตท. เป็นผู้ให้การสนับสนุนโครงการ จึงทำให้ "น้องบัว" ได้รับการฝึกสอนจากบรรดาโค้ชของ แอลทีเอที อะคาเดมี่ อย่างต่อเนื่อง รวมถึงได้รับการถ่ายทอดประสบการณ์จาก จาลาล ฟาไท โค้ชชาวอิหร่าน อีกด้วย</p>
<!-- /wp:paragraph -->

<!-- wp:paragraph -->
<p>โค้ชชาวอิหร่าน อีกด้วย "ตอนแข่งคัดทีมชาติ แรกๆ บัวก็เกร็งนะคะ แต่พยายามบอกกับตัวเองว่านี่ก็เหมือนแมทช์ทั่วๆ ไปที่เราเคยแข่ง จะได้เล่นแบบไม่กดดันตัวเอง ดีใจมากค่ะที่ติดทีมชาติอีกสมัย ทำให้พ่อกับแม่ภูมิใจ ความสำเร็จเกิดขึ้นได้เพราะมีพ่อกับแม่และพี่ชายคอยสนับสนุนค่ะ" น้องบัวเผยถึงความรู้สึก</p>
<!-- /wp:paragraph -->

<!-- wp:paragraph -->
<p>อย่างที่เกริ่นไว้ช่วงแรกเลยว่า ด้วยความที่เห็นพ่อกับแม่ทำงานหนักมาก จึงอยากช่วยแบ่งเบาภาระของพ่อกับแม่บ้าง ฉะนั้น เมื่อมีโอกาส "น้องบัว" จะไปช่วยคุณพ่อยุ้ยทำงาน ตั้งแต่เป็นลูกมือล้างเครื่องปรับอากาศหรือแอร์ ช่วยขนน้ำดื่มขึ้นรถและนำไปส่งลูกค้า ช่วยยกพลาสติกไปที่โรงงานพลาสติก ขนไม้ รวมทั้งช่วยคุณแม่มลิวัลย์ ด้วยการเป็นลูกมือทำอาหารขายหารายได้เข้าครอบครัว และช่วยทำงานบ้านต่างๆ อาทิ ซักผ้า ทำความสะอาดบ้าน เป็นต้น</p>
<!-- /wp:paragraph -->

<!-- wp:paragraph -->
<p>"ตอนช่วยพ่อทำงาน เช่น ยกน้ำเป็นแพ็คๆ บัวก็คิดว่านี่เป็นการออกกำลังกายแบบหนึ่ง นอกจากได้ช่วยงานครอบครัวแล้ว ยังฝึกความแข็งแกร่งของร่างกายด้วยค่ะ หนูเคยขี้เกียจไม่อยากไปซ้อม แต่พอไปแข่งแล้ว ผลงานออกมาไม่ดีเลยค่ะ มันเป็นบทเรียนที่สอนให้หนูรู้ว่า หนูต้องขยันและตั้งใจฝึกซ้อมให้มากกว่านี้" น้องบัว เล่าให้ฟัง</p>
<!-- /wp:paragraph -->

<!-- wp:paragraph -->
<p>นักเทนนิสวัย 13 ปี รายนี้ มีฉายาว่า "น้องบัวทอร์นาโดกรุงเก่า" โดย คุณเลิศพรไชย ไชยฤทธิ์ อดีตรองผู้ว่าราชการจังหวัดชุมพร เป็นผู้ตั้งฉายาให้ หลังจากได้เห็นลีลาการเล่นเทนนิสของเจ้าตัวมาหลายรายการ สำหรับ คุณเลิศพรไชย และภริยาคือ คุณกาญจนา ไชยฤทธิ์ นั้น เป็นผู้ที่ชื่นชอบกีฬาเทนนิสและติดตามให้กำลังใจนักเทนนิสเยาวชนมานาน รวมถึง "น้องบัว" ด้วย</p>
<!-- /wp:paragraph -->

<!-- wp:paragraph -->
<p>ในส่วนผลการแข่งขันที่ผ่านมานั้น ใช่ว่าจะประสบความสำเร็จทุกรายการ แน่นอนว่ากีฬาย่อมมีแพ้มีชนะ และผลการแข่งขันของ "น้องบัว" ก็เช่นกัน เจ้าตัวเคยเสียน้ำตามาแล้วไม่รู้กี่ครั้ง กว่าจะมีผลงานการันตีฝีมือ โดยผลงานที่โดดเด่น อาทิ การนำทีมหญิงไทยคว้ารางวัลชนะเลิศ รุ่น 12 ปี เทนนิสรายการ "เซาท์ อีสต์ เอเชีย รีเจียนัล ควอลิฟายอิ้ง โซน : ไอทีเอฟ เอเชียน อันเดอร์ ทเวลฟ์ ทีม คอมเพทติชั่น 2018" ที่ประเทศกัมพูชา, รางวัลชนะเลิศ หญิงเดี่ยว รุ่นอายุไม่เกิน 12 ปี เทนนิสเยาวชนเพื่อความชนะเลิศแห่งประเทศไทย ครั้งที่ 57 ประจำปี 2562 และรางวัลชนะเลิศ หญิงเดี่ยวกับหญิงคู่ เทนนิสเยาวชนเก็บคะแนนสะสมเอเชีย "พีทีที เอเชียน โฟร์ทีน แอนด์ อันเดอร์ 2019"</p>
<!-- /wp:paragraph -->

<!-- wp:paragraph -->
<p>นอกจากนี้ ยังเล่นกีฬา "ซอฟท์เทนนิส" จนได้รางวัลชนะเลิศ ในการแข่งขันคัดเลือกเยาวชนทีมชาติไทย ประเภทหญิงเดี่ยว รุ่นอายุไม่เกิน 12 ปี ในปี 2562 และได้เป็นตัวแทนเยาวชนทีมชาติไทยของซอฟท์เทนนิสไปเข้าร่วมการแข่งขันซอฟท์เทนนิสเยาวชนชิงแชมป์เอเชีย 2019 ที่ประเทศฟิลิปปินส์</p>
<!-- /wp:paragraph -->

<!-- wp:paragraph -->
<p>นักเทนนิสเยาวชนคนนี้ มักแจกจ่ายรอยยิ้มให้คนรอบข้างอยู่เสมอ ทำให้ได้รับความเอ็นดูจากผู้พบเห็นอยู่เป็นประจำ และทุกครั้งที่ถามถึงไอดอล น้องจะตอบว่า "โรเจอร์ เฟเดอเรอร์" ซึ่งเป็นนักเทนนิสอาชีพชายชาวสวิส อายุ 39 ปี ที่เคยรั้งมือ 1 ของโลก และปัจจุบันยังอยู่ในท็อป 10 ของโลก</p>
<!-- /wp:paragraph -->

<!-- wp:paragraph -->
<p>"พ่อกับแม่อยากให้หนูตั้งใจเล่นเทนนิสให้ดี หนูก็ตั้งใจทำให้ได้ในแต่ละรายการค่ะ พ่อกับแม่มีความฝันอยากให้หนูเป็นนักเทนนิสระดับโลก หนูก็ตั้งใจจะทำให้ได้ อยากเป็นลูกที่ดีให้พ่อกับแม่ภูมิใจค่ะ ค่อยๆ ไต่ไปทีละขั้นจากทีมชาติชุดเยาวชนไปสู่ทีมชาติชุดใหญ่ในอนาคต นอกจากนี้หนูฝันอยากไปแข่ง จูเนียร์ แกรนดสแลม และต่อยอดไปเล่นเทนนิสอาชีพระดับโลกให้ได้ด้วยค่ะ</p>
<!-- /wp:paragraph -->

<!-- wp:paragraph -->
<p>บัวอยากทำให้ได้เหมือน โรเจอร์ เฟเดอเรอร์ เขามีความสามารถมากเลยค่ะ ถึงเขาจะอายุเยอะแต่ก็สามารถแสดงฝีมือให้แฟนกีฬาทั่วโลกได้เห็นว่าอายุเยอะไม่ใช่อุปสรรค เพราะ เฟเดอเรอร์ ยังเล่นได้อยู่เลย" นักเทนนิสสาวน้อยจากเมืองมรดกโลก กล่าวถึงเป้าหมายของตัวเอง</p>
<!-- /wp:paragraph -->

<!-- wp:paragraph -->
<p>แน่นอนว่าภาพความฝันเรื่องเทนนิสของ "น้องบัว" ย่อมสอดคล้องกับความฝันของพ่อกับแม่ แต่ความจริงแล้ว พ่อกับแม่ได้สอดแทรกเป้าหมายไว้อีกหลายเรื่อง โดยเฉพาะการใช้กีฬาเป็นเครื่องมือขัดเกลาให้ลูกสาวเติบโตเป็นคนดี มีน้ำใจเป็นนักกีฬา รู้จักหน้าที่ของตัวเอง เป็นที่รักของคนรอบข้าง และสิ่งสำคัญ พ่อกับแม่มองว่า กีฬาจะทำให้ลูกสาวของเขามีหน้าที่การงานที่ดีในอนาคต</p>
<!-- /wp:paragraph -->

<!-- wp:paragraph -->
<p>"พ่อกับแม่ตื่นเต้นทุกรอบของการแข่งขัน เราอยากให้น้องบัวก้าวไปได้ไกลที่สุดเท่าที่จะสามารถทำได้" แม่มลิวัลย์ เอ่ยออกมา .....</p>
<!-- /wp:paragraph -->

<!-- wp:paragraph -->
<p>ภาพเหตุการณ์ต่างๆ ของครอบครัว "ยอดเพ็ชร" กว่าจะมาถึงวันนี้ สะท้อนให้เห็นว่า บนถนนกีฬาลูกสักหลาดของพวกเขาไม่ได้โรยด้วยกลีบกุหลาบ การเรียนรู้สิ่งใหม่ๆ เกิดขึ้นได้เสมอ หากมีความพยายามอยู่เป็นนิจ และสิ่งสำคัญคือการใช้ความรักในครอบครัวและความเอ็นดูจากคนรอบข้าง เป็นเครื่องมือในการเจียระไนให้ "น้องบัว" กมลวรรณ ยอดเพ็ชร กลายเป็นอัญมณี ในฐานะนักเทนนิสเยาวชนหญิงทีมชาติไทยถึง 4 สมัยติดต่อกัน</p>
<!-- /wp:paragraph -->

<!-- wp:paragraph -->
<p>แต่อัญมณีคงไม่ล้ำค่า ถ้าขาด "ความกตัญญู" ของ "น้องบัว" มาช่วยเปล่งประกายความงดงาม ผ่านความพยายามในการสร้างสรรค์ผลงานจากการแข่งขันรายการต่างๆ</p>
<!-- /wp:paragraph -->

<!-- wp:image {"id":27274,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/05/184825259_4160515517304718_2933857606979877791_n-1024x683.jpg" alt="" class="wp-image-27274"/></figure>
<!-- /wp:image -->