<!-- wp:paragraph {"align":"center","style":{"typography":{"fontSize":20},"color":{"background":"#e9d0e8"}}} -->
<p class="has-text-align-center has-background" style="background-color:#e9d0e8;font-size:20px"><strong>เทนนิสคัดเยาวชนทีมชาติได้คู่ลุ้นแชมป์จับตาชิงอันดับ 3 ใครชนะติดธงไตรรงค์</strong></p>
<!-- /wp:paragraph -->

<!-- wp:paragraph -->
<p>สมาคมกีฬาลอนเทนนิสแห่งประเทศไทย ในพระบรมราชูปถัมภ์ จัดการแข่งขันคัดเลือกนักกีฬาเทนนิสเยาวชนทีมชาติไทย ประจำปี 2568 ในรุ่นอายุไม่เกิน 12, 14 และ 16 ปี ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 5 ก.พ. ที่ผ่านมา เป็นการแข่งขันรอบรองชนะเลิศ ท่ามกลางบรรยากาศการชิงชัยและการเชียร์ที่เป็นไปอย่างคึกคัก เนื่องจากผู้ชนะในรอบนี้ จะได้สิทธิติดทีมชาติแน่นอน ตามระเบียบที่จะให้สิทธิแก่นักกีฬาที่ได้อันดับ 1-3 ส่วนอันดับ 4 จะเป็นนักกีฬาสำรอง คู่ที่น่าสนใจ รุ่นอายุไม่เกิน 14 ปี ประเภทชายเดี่ยว รอบรองชนะเลิศ นักหวดดาวรุ่งโคจรมาพบกัน ระหว่าง พัชรพล หลีกุล จากสงขลา กับ ธรรมะ โคศิริ จาก กทม. ซึ่งเรียกอาวุธออกมาสู้กันได้อย่างดุเดือด ทว่า พัชรพล มีจังหวะในการทำแต้มสำคัญได้มากกว่า จึงเป็นฝ่ายเอาชนะ ธรรมะ ไปในที่สุด 2-0 เซต ด้วยสกอร์ 7-5 และ 6-4</p>
<!-- /wp:paragraph -->

<!-- wp:paragraph -->
<p>พัชรพล ควงแร็กเกตคู่ใจผ่านเข้าไปชิงชนะเลิศกับ ปัณณพรรธน์ นิ่มนวลกุล จาก กทม. ที่ระเบิดฟอร์ม ตัดเชือกชนะ ศิวกร ฉวยกระโทก จากนครราชสีมา ได้ภายใน 2 เซต 6-2 และ 6-2 ขณะที่ ธรรมะ จะชิงอันดับ 3 กับ ศิวกร ผู้ชนะจะได้สิทธิติดทีมชาติไทย ทางด้านประเภทหญิงเดี่ยว รุ่นอายุไม่เกิน 14 ปี รอบรองชนะเลิศ ปวีณอร นวลศรี จากปทุมธานี โชว์ฟอร์มการเล่นที่ครบเครื่อง เอาชนะ พิมพ์พิศา วงษ์วานิชขจร จาก กทม. ได้ 2 เซตรวด 6-2 และ 6-0 ปวีณอร ผ่านเข้ารอบชิงชนะเลิศได้ตามคาด ในฐานะมือวางอันดับ 1 ของรายการ ซึ่งจะชิงฯ กับ ปัฐน์ธินันต์ เผือกคำ จากนครราชสีมา ที่ตัดเชือกชนะ พลอยทิพย์ ธนศิรินวกุล จาก กทม. 2-0 เซต 6-1 และ 6-3 ขณะที่ พิมพ์พิศา จะชิงอันดับ 3 กับ พลอยทิพย์ ผู้ชนะจะได้สิทธิติดทีมชาติไทย</p>
<!-- /wp:paragraph -->

<!-- wp:paragraph -->
<p>ขณะที่การแข่งขันรอบรองชนะเลิศของรุ่นอื่น ๆ ก็เข้มข้นและสนุกไม่แพ้กัน ซึ่งผู้ชนะได้เข้าชิงฯ ส่วนผู้แพ้ไปชิงอันดับ 3 โดยมีผลการแข่งขันดังนี้ รุ่นอายุไม่เกิน 12 ปี ชายเดี่ยว นวธรณ์ ผลากรกุล (กทม.) ชนะ อนันต์นที พงศ์ศิริเลิศ (ชุมพร) 1-6, 6-1 และ 6-2 ลีโอ โกวิทวัฒนชัย (ชลบุรี) ชนะ ก้องภพ แซ่ลิ้ม (นครปฐม) 6-2, 6-0 หญิงเดี่ยว รุ่นอายุไม่เกิน 12 ปี ณิชวรัชญ์ พลอยเกษมสุข (กทม.) ชนะ อาร์ภรนันท์ โซเฟีย แสงสุชาติ (กทม.) 6-0, 2-6 และ 6-3 ศิริกร พูลผล (พิษณุโลก) ชนะ ธมลวรรณ โพธิ์จันทร์ (ขอนแก่น) 6-2, 6-3</p>
<!-- /wp:paragraph -->

<!-- wp:paragraph -->
<p>รุ่นอายุไม่เกิน 16 ปี ชายเดี่ยว วีรวิชญ์ กำพุฒ (กทม.) ชนะ เตชธรรม ศรีเสน (ประจวบคีรีขันธ์) 6-3, 6-3 กานต์ธัช สุรฤทธิ์โยธิน (ชลบุรี) ชนะ ตรัย ศรีเสน (ประจวบคีรีขันธ์) 2-6, 6-4 และ 6-0 ขณะที่หญิงเดี่ยว รุ่นอายุไม่เกิน 16 ปี โชติรินทร์ แก้วก่า (ชลบุรี) ชนะ ปารมี ทัดแก้ว (ยะลา) 6-0, 6-4 จิณห์นิภา ตราชูวณิช (เพชรบุรี) ชนะ ศรร์วิศา กุลพิศาลรัศม์ (กทม.) 6-2, 7-6(6)</p>
<!-- /wp:paragraph -->

<!-- wp:image {"id":47768,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/02/475765104_1046281547534827_1511973521905765351_n-1024x683.jpg" alt="" class="wp-image-47768"/></figure>
<!-- /wp:image -->