<!-- wp:paragraph {"align":"center","style":{"typography":{"fontSize":20},"color":{"background":"#b8ccd5"}}} -->
<p class="has-text-align-center has-background" style="background-color:#b8ccd5;font-size:20px"><strong>นักหวดไทยรวมพลัง-ลั่นปราบอินโดฯหวังขึ้นแท่นแชมป์กลุ่ม 3 ศึกเดวิสคัพ </strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวของคณะเทนนิสทีมชาติไทย ที่เข้าร่วมการแข่งขันเทนนิสชิงแชมป์โลก ประเภททีมชาย รายการ "2025 เดวิสคัพ" โซนเอเชีย/โอเชียเนีย กลุ่ม 3 ที่เมืองบั๊กนิญ สาธารณรัฐสังคมนิยมเวียดนาม ระหว่างวันที่ 14-19 ก.ค. 2568 ล่าสุด ช่วงบ่ายของวันที่ 18 ก.ค. ทีมเดวิสคัพไทยได้ลงสนามฝึกซ้อม เพื่อเตรียมแข่งขันรอบชิงชนะเลิศ ของกลุ่ม 3 ช่วงบ่ายของวันที่ 19 ก.ค. รอบชิงชนะเลิศ ทีมเทนนิสไทย ที่ได้อันดับ 1 ของกลุ่ม เอ จะพบกับ ทีมอินโดนีเซีย อันดับ 1 ของกลุ่ม บี โดยจะแข่งขันทั้งหมด 3 คู่ เริ่มจากการแข่งขันระหว่างเดี่ยวมือ 2 ต่อด้วยเดี่ยวมือ 1 และปิดท้ายด้วยประเภทคู่ จะแข่งขันระบบชนะ 2 ใน 3 เซต สำหรับผลงานของคู่ชิงชนะเลิศ กลุ่ม 3 ไทย แชมป์กลุ่ม เอ (มี 4 ทีม) ชนะรวด 3 แมทช์ ซึ่งชนะเวียดนาม 3-0 คู่ ชนะสิงคโปร์ 3-0 คู่ และชนะซาอุดีอาระเบีย 3-0 คู่ ส่วน อินโดนีเซีย แชมป์กลุ่ม บี (มี 5 ทีม) ชนะรวด 4 แมทช์ ชนะกัมพูชา 3-0 คู่ ชนะศรีลังกา 3-0 คู่ ชนะ จอร์แดน 2-1 คู่ และชนะ ซีเรีย 2-1 คู่ ทั้งนี้ ไทย กับ อินโดนีเซีย ได้เลื่อนชั้นไปแข่งขันในเพลย์ออฟ เวิลด์กรุ๊ป 2 ในปีหน้าแน่นอนแล้ว ไม่ว่าจะชนะหรือแพ้หรือในรอบชิงชนะเลิศ</p>
<!-- /wp:paragraph -->

<!-- wp:paragraph -->
<p>"บูม" กษิดิศ สำเร็จ นักเทนนิสทีมชาติไทย กล่าวว่า จากผลงานที่ทีมเทนนิสไทยเก็บชัยชนะรวดทุกคู่ จนมาถึงรอบชิงชนะเลิศได้ รู้สึกดีใจที่ตัวเองชนะได้ทุกแมทช์ที่ลงแข่งขัน รวมทั้งเพิ่มความมั่นใจในแมทช์ต่อไป ก่อนเดินทางมาเวียดนาม ก็ไปแข่งขันเทนนิสอาชีพที่จีน มาหลายสัปดาห์ สองรายการหลังสามารถผ่านเข้าถึงรอบชิงชนะเลิศ ชายเดี่ยวได้ ทำให้รู้สึกดีมากขึ้น เมื่อกลับมาทำผลงานได้ดีทั้งการเล่นอาชีพ และเล่นทีมชาติ ก็ทำให้มั่นใจมากขึ้น "สำหรับรอบชิงชนะเลิศ ที่จะเจอกับ อินโดนีเซีย ซึ่งมีความคุ้นเคยกันดี เคยเห็นฟอร์มกันมาในเดวิสคัพเมื่อปีที่แล้ว และแข่งขันกันในแมทช์อาชีพมาตลอด แต่เรียกได้ว่าเป็นแมทช์ที่ยาก ส่วนตัวมีความพร้อมมาก ๆ ถ้าได้รับโอกาสให้ลงสนาม ก็จะทำหน้าที่อย่างเต็มที่ เพื่อพาทีมไทยคว้าแชมป์กลุ่ม 3 ให้ได้" กษิดิศ กล่าว ด้าน "แม็กซิ" แม็กซิมัส ภราพล โจนส์ นักเทนนิสทีมชาติไทย ซึ่งเป็นลูกครึ่งไทย-ออสเตรเลีย กล่าวว่า สภาพร่างกายมีความพร้อมดีมาก และถ้าได้รับโอกาสลงสนามในรอบชิงชนะเลิศ ก็จะเล่นอย่างเต็มที่ด้วยความมั่นใจ อยากจะช่วยให้ทีมไทยเก็บชัยชนะ เพื่อคว้าแชมป์กลุ่ม 3 ให้ได้ ไม่ว่าจะได้ลงเล่นในสนาม หรือให้กำลังใจ ก็ได้ทั้งหมด ขอให้ทีมเทนนิสไทยคว้าแชมป์ คือเป้าหมายของตัวเอง</p>
<!-- /wp:paragraph -->

<!-- wp:paragraph -->
<p>ขณะที่ "แมงปอ" ภวิชญ์ สอนหลักทรัพย์ นักหวดหนุ่มที่เพิ่งติดทีมชาติในศึกเดวิสคัพเป็นสมัยแรก กล่าวว่า ดีใจที่สามารถช่วยทีมเก็บชัยชนะได้ในทั้ง 3 แมทช์ ที่ลงสนาม ยอมรับมีความกดดัน เพราะการลงเล่นทีมชาติต่างจากการเล่นอาชีพ มีธงชาติไทยอยู่บนเสื้อ ไม่ได้สู้เพื่อตัวเอง แต่สู้เพื่อชาติ อย่างไรก็ตาม การที่ตนสามารถชนะมาได้ทั้งหมด รู้สึกภูมิใจกับตัวเอง มาถึงรอบชิงชนะเลิศ ก็มีความกดดันน้อยลงแล้ว เพราะชินกับการแข่งขันมากขึ้น พร้อมลงสนามช่วยทีม ทุกคนในทีมคิดเหมือนกันว่าจะทำเต็มที่สุด เพื่อคว้าแชมป์ให้ได้ "การเจอกับอินโดนีเซีย ในรอบชิงฯ ไม่มีใครเป็นรองใครอยู่แล้ว สู้กันด้วยฝีมือ แล้วมาดูกันว่าทีมชาติไทยจะคว้าแชมป์ได้หรือไม่" ภวิชญ์ กล่าวในช่วงท้าย ขณะที่แมทช์ชิงอันดับ 3 ของโซนเอเชีย/โอเชียเนีย กลุ่ม 3 จะเป็นการชิงสิทธิ์ในการเลื่อนชั้นไปแข่งขัน เพลย์ออฟ เวิลด์กรุ๊ป 2 อีก 1 ที่นั่ง โดยจะเป็นการพบกันระหว่าง ซาอุดีอาระเบีย (อันดับ 2 ของกลุ่ม เอ) กับ ซีเรีย (อันดับ 2 ของกลุ่ม บี) อนึ่ง คณะนักเทนนิสทีมชาติไทยชุดนี้ ประกอบด้วย กษิดิศ สำเร็จ, แม็กซิมัส ภราพล โจนส์, ภวิชญ์ สอนหลักทรัพย์, ธนเพชร ฉันทะ และ ปรัชญา อิสโร โดยมี พันเอกวัฒนา จันทร์ไพจิตต์ เป็นผู้จัดการทีม "โค้ชเอ็กซ์" นายพชรพล คำสมาน กัปตันทีม, นายวีรภัทร สิริจริยาพร นักวิทยาศาสตร์การกีฬา และนายพันธุ์ทิวา ชาวอุทัย เทรนเนอร์.</p>
<!-- /wp:paragraph -->

<!-- wp:image {"id":50836,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/519158483_1173852564777724_4991618907202710270_n-1024x683.jpg" alt="" class="wp-image-50836"/></figure>
<!-- /wp:image -->