<!-- wp:paragraph {"align":"center","style":{"typography":{"fontSize":20},"color":{"background":"#b4c7d0"}}} -->
<p class="has-text-align-center has-background" style="background-color:#b4c7d0;font-size:20px"><strong>"วิชยา"กอดคอหนุ่มเกาหลีใต้ผงาดแชมป์ชายคู่เฉียบ! พัชรินทร์ล้มวาง 1 ทะยานชิงศึกไอทีเอฟ </strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสอาชีพนานาชาติ ไอทีเอฟ เวิลด์ เทนนิส ทัวร์ 2025 สัปดาห์แรก ที่สนามเทนนิส ม.เกษตรศาสตร์ วิทยาเขตกำแพงแสน จ.นครปฐม เทนนิสชาย รายการ ITF Men's World Tennis Tour (4) และเทนนิสหญิง รายการ ITF Women's World Tennis Tour (3) ชิงเงินรางวัลรวม รายการละ 15,000 ดอลลาร์สหรัฐ หรือประมาณ 513,450 บาท รวมเงินรางวัล 2 รายการอยู่ที่ 1,026,900 บาท เมื่อวันที่ 19 ก.ค. 2568 เข้าโค้งสุดท้ายของการแข่งขัน ไฮไลท์ที่รอบชิงชนะเลิศ ประเภทชายคู่ "จูเนียร์" วิชยา ตรงเจริญชัยกุล นักเทนนิสไทย และ พัก อึยซอง นักเทนนิสเกาหลีใต้ คู่มือวาง 3 ของรายการ ชิงแชมป์กับ เจค เดลานีย์ และ เรียวทาโร่ ทากูจิ คู่มือวาง 2 จากออสเตรเลีย และญี่ปุ่น ตามลำดับ การแข่งขันเป็นไปอย่างสนุก สมกับการเป็นคู่ชิงฯ ซึ่งต้องดวลซูเปอร์ไทเบรกตัดสิน และเป็นคู่ของวิชยาที่ประสานงานได้ดี เป็นฝ่ายคว้าชัยไปในที่สุด 2-1 เซต 7-6 ไทเบรก 7-5, 2-6 และซูเปอร์ไทเบรก 10-6</p>
<!-- /wp:paragraph -->

<!-- wp:paragraph -->
<p>วิชยากับเพื่อนเกาหลีใต้ คว้าแชมป์ชายคู่ไปครอง ได้รับเงินรางวัลร่วมกัน จำนวน 930 ดอลลาร์สหรัฐ หรือประมาณ 31,800 บาท พร้อมคะแนนสะสมอันดับโลก 15 คะแนน ส่วนรองแชมป์ได้รับร่วมัน จำนวน 540 ดอลลาร์สหรัฐ หรือประมาณ 18,400 บาท และ 8 คะแนน ประเภทหญิงคู่ รอบชิงชนะเลิศ คิม นา รี และ เย่ ฉิว หยู คู่มือวาง 1 จากเกาหลีใต้และจีนตามลำดับ เอาชนะ ฮารุนะ อาราคาวะ และ นัตสึมิ คาวากุจิ คู่มือวาง 2 จากญี่ปุ่น ได้ 2 เซตรวด 6-3 และ 6-2 คิม นา รี และ เย่ ฉิว หยู ได้ครองแชมป์หญิงคู่ ได้รับเงินรางวัลไปแบ่งกัน 955 ดอลลาร์สหรัฐ หรือประมาณ 32,600 บาท และ 15 คะแนน ส่วนรองแชมป์ ได้รับ 515 ดอลลาร์สหรัฐ หรือประมาณ 17,600 บาท และ 10 คะแนน หลังจบการแข่งขันได้มีพิธีมอบรางวัล โดย น.ส.ขนิษฐา ศรีตะวัน กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ให้เกียรติเป็นประธานมอบรางวัลให้แก่นักกีฬาประเภทชายคู่และหญิงคู่ ท่ามกลางบรรยากาศที่ชื่นมื่น ขณะที่ประเภทเดี่ยวได้คู่ชิงชนะเลิศเป็นที่เรียบร้อย หลังจากเปิดฉากแข่งขันรอบตัดเชือกกันตั้งแต่ช่วงเช้า โดยในประเภทหญิงเดี่ยว "อีฟ" พัชรินทร์ ชีพชาญเดช สาวขอนแก่น มือวาง 3 และมือ 492 ของโลก ยังเล่นได้อย่างยอดเยี่ยม โค่นมือวาง 1 "มิโฮะ คุราโมจิ" สาวญี่ปุ่น มือ 399 ของโลก ลงได้สำเร็จ 2-0 เซต 6-4 และ 6-2</p>
<!-- /wp:paragraph -->

<!-- wp:paragraph -->
<p>พัชรินทร์ ทะยานเข้าไปชิงชนะเลิศกับ ฮารุนะ อาราคาวะ จากญี่ปุ่น มือวาง 4 และมือ 529 ของโลก ที่ตัดเชือกชนะ ซีล เดไซ จากอินเดีย มือวาง 7 และมือ 642 ของโลก 2-1 เซต 6-7(1-7), 6-2 และ 7-6(8-6) ทางด้านประเภทชายเดี่ยว "แซค" ฐานทัพ สุขสำราญ หนุ่มไทย มือ 1148 ของโลก ปราชัยให้แก่ ทาคุยะ คุมาซากะ หนุ่มญี่ปุ่น มือ 516 ของโลก และมือวาง 3 ของรายการ ไปอย่างน่าเสียดาย ในรอบรองชนะเลิศ 1-2 เซต 6-2, 1-6 และ 5-7 ฐานทัพ หยุดเส้นทางการแข่งขันไว้ที่รอบรองชนะเลิศ ได้รับเงินเป็นรางวัลปลอบใจ 753 ดอลลาร์สหรัฐ หรือประมาณ 25,700 บาท และ 4 คะแนน ในขณะที่ ทาคุยะ เข้าไปชิงชนะเลิศกับ โดมินิค พาลัน หนุ่มเช็ก มือวาง 7 และมือ 643 ของโลก ที่ตัดเชือกชนะ ฮิคารุ ชิราอิชิ หนุ่มญี่ปุ่น มือวาง 5 และมือ 571 ของโลก 2-0 เซต 6-3, 7-5</p>
<!-- /wp:paragraph -->

<!-- wp:image {"id":50848,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/518417786_1174117754751205_7830930411746683191_n-1024x683.jpg" alt="" class="wp-image-50848"/></figure>
<!-- /wp:image -->