<!-- wp:paragraph {"align":"center","style":{"typography":{"fontSize":22},"color":{"background":"#c0cda9"}}} -->
<p class="has-text-align-center has-background" style="background-color:#c0cda9;font-size:22px"><strong>"ธนภัทร"ผนึกกำลังหนุ่มแคนาดาพลิกโค่นเต็ง1<br>ทะยานตัดเชือกศึกจูเนียร์ ออสเตรเลียน โอเพ่น </strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสเยาวชนแกรนด์สแลม "จูเนียร์ ออสเตรเลียน โอเพ่น 2022" ที่เมลเบิร์น ประเทศออสเตรเลีย เมื่อวันที่ 26 ม.ค.65 "ต้นไม้" ธนภัทร นิรันดร นักเทนนิสเยาวชนไทยวัย 18 ปี มืออันดับ 64 เยาวชนโลก จับคู่กับ จาเด้น วีเกส นักหวดมือซ้าย วัย 17 ปีชาวแคนาดา มืออันดับ 44 เยาวชนโลก ลงหวดรอบก่อนรองชนะเลิศ หรือ รอบ 8 คู่สุดท้าย พบคู่ปรับเก่า มือวาง 1 ของรายการ อิดาส บูต์วิลาส จากลิธัวเนีย มืออันดับ 11 เยาวชนโลก กับ มิลิ พอลจิเซค จากโครเอเชีย มือวาง 4 เยาวชนโลก ที่เพิ่งคว้าแชมป์ชายคู่ศึกเยาวชนนานาชาติ ไอทีเอฟ จูเนียร์ เกรด 1 ที่ทาแรลกอน รัฐวิกตอเรีย เมื่อ 2 สัปดาห์ก่อน แถมยังเคยเอาชนะคู่ของ ธนภัทร ในรอบก่อนรองชนะเลิศ รายการดังกล่าวมาแล้ว</p>
<!-- /wp:paragraph -->

<!-- wp:paragraph -->
<p> ส่วนการโคจรมาเจอกันอีกที่ศึกจูเนียร์ ออสเตรเลียน โอเพ่น ครั้งนี้ ธนภัทร กับ จาเด้น ลงสนามในฐานะมือรอง ทำให้ทั้งคู่ไม่มีความกดดัน เล่นแบบไม่มีอะไรจะเสีย ขณะที่คู่มือ 1 กลับกดดันตัวเอง โดยเซตแรก เกม 4 พอลจิเซค พลาดเสิร์ฟดับเบิ้ลฟลอท์ในแต้มสำคัญทำให้ถูกเบรกเสิร์ฟ จากนั้นคู่ของ ธนภัทร กลับเป็นฝ่ายคุมเกมได้ดีชิงจังหวะบุกขึ้นบีบหน้าเนตได้อย่างเฉียบขาดจนสามารถเอาชนะได้ก่อน 6-3</p>
<!-- /wp:paragraph -->

<!-- wp:paragraph -->
<p> เซตสอง คู่มือ 1 มาพลาดถูกเบรกเสิร์ฟในเกม 3 จากการเสิร์ฟเสียดับเบิ้ลฟลอท์ถึง 2 ครั้งของ พอลจิเซค แต่คู่มือ 1 ก็ยังฟื้นตัวกลับมาเบรกเสิร์ฟคืนในเกมถัดมาสกอร์เสมอ 2-2 จากนั้นเกมค่อนข้างสูสีทั้ง 2 คู่ต่างรักษาเกมเสิร์ฟได้อย่างเหนียวแน่นจนเสมอกันที่ 6-6 ต้องตัดสินด้วยไทเบรก ซึ่งกลายเป็นคู่ของ ธนภัทร ที่นิ่งกว่า เปิดมาแต้มแรกก็ทำมินิเบรกได้จากการหวดแบ็คแฮนด์วินเนอร์ และเก็บอีก 2 แต้มในการเสิร์ฟนำ 3-0 หลังคะแนนตามทำให้คู่มือ 1 ตกอยู่ในสภาพถูกกดดัน แต้มต่อมาก็พลาดตีโฟร์แฮนด์เสียเองก่อนที่คู่ ธนภัทร จะหวดแบ็คแฮนด์วินเนอร์ เก็บ 2 คะแนนรวดนำห่าง 5-0 และเป็นคู่ของ ธนภัทร ที่สามารถปิดแมตช์ได้ด้วยการออกมาเสิร์ฟเก็บอีก 2 คะแนนรวด ทำให้ ธนภัทร กับ จาเด้น วีเกส เป็นฝ่ายคว้าชัยชนะทันที 2-0 เซตด้วยากอร์ 6-3 และ 7-6(7-0) ใช้เวลารวมทั้งสิ้น 1 ชั่วโมง 1 นาที </p>
<!-- /wp:paragraph -->

<!-- wp:paragraph -->
<p>ธนภัทร กับ จาเด้น วีเกส ควงคู่กันทะลุเข้าสู่รอบรองชนะเลิศ โดยจะต้องตัดเชือกกับ อเล็กซ์ มิเชลเซ่น มือ 80 เยาวชนโลกจากสหรัฐอเมริกา กับ อดอลโฟ่ แดเนียล วัลเลโฮ มืออันดับ 5 เยาวชนโลกจากปารากวัย </p>
<!-- /wp:paragraph -->

<!-- wp:paragraph -->
<p>หลังการแข่งขัน ธนภัทร กล่าวว่า ในรอบก่อนรองฯถือเป็นแมตช์ที่หนัก แต่ก็เล่นได้สนุกมาก เพราะคู่มือ 1 คู่นี้มีฝีมือที่ดีเกมสโตรกค่อนข้างหนัก แต่ก็นับว่าโชคดีที่สามารถเอาชนะมาได้ เพราะจริงๆแล้วคู่มือ 1 เล่นได้ดีมาก เราเองก็เป็นรองเยอะและเคยแพ้มาแล้ว </p>
<!-- /wp:paragraph -->

<!-- wp:paragraph -->
<p>"ตอนลงสนามผมกับจาเด้นก็คุยกันว่าแมตช์นี้เราจะเล่นให้สนุกที่สุด แม้เราทั้งคู่ยังไม่มั่นใจตัวเองว่าจะชนะได้ แต่เราคิดเหมือนกันว่า เรายังไม่อยากกลับบ้าน เรายังอยากอยู่ในทัวร์นาเม้นท์ต่อ ซึ่งนี่คงทำให้เราไม่กดดัน เราเล่นด้วยความสนุกและทำหน้าที่ให้ดี แต่ผมก็ต้องขอบคุณ จาเด้น วันนี้เขาเล่นได้ดีมากแทบไม่เสียเลย โดยเฉพาะช่วงไทเบรก เขาช่วยผมได้เยอะมาก ส่วนรอบรองฯเราเองก็ยังพร้อมสู้เต็มที่ มาถึงจุดนี้แล้วเราก็พร้อมเล่นกับคู่แข่งได้ทุกคน ส่วนจะแพ้หรือชนะนั้นก็ให้ขึ้นอยู่กับเกมการแข่งขัน แต่เราก็ยังต้องทำกันเต็มที่แน่นอน" ธนภัทร กล่าว</p>
<!-- /wp:paragraph -->

<!-- wp:image {"id":30741,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2022/01/272805014_5004833152872946_5849789545930178872_n-768x1024.jpg" alt="" class="wp-image-30741"/></figure>
<!-- /wp:image -->