<!-- wp:paragraph {"align":"center","backgroundColor":"vce-acc","textColor":"vce-bg","style":{"typography":{"fontSize":22}},"hasCustomCSS":true} -->
<p class="has-text-align-center has-vce-bg-color has-vce-acc-background-color has-text-color has-background" style="font-size:22px"><strong>"วิชยา"หวดคู่ดุทุบ"เต็ง2"ลิ่วเข้ารอบรองฯ<br>เดี่ยวยังแกร่งทะลุ8คนศึกอาชีพที่หยินชวน </strong></p>
<!-- /wp:paragraph -->

<!-- wp:paragraph -->
<p>"จูเนียร์" วิชยา ตรงเจริญชัยกุล นักหวดไทยวัย 28 ปี หวดฉลุยทั้งเดี่ยว และ คู่ในศึกเทนนิสอาชีพชาย ไอทีเอฟ เวิลด์ เทนนิส ทัวร์ รายการ "M25 หยินชวน" ชิงเงินรางวัลรวม 25,000 ดอลลาร์สหรัฐ หรือราว 875,000 บาท ที่เมืองหยินชวน เขตปกครองตนเองหนิงเซี่ยหุย ประเทศจีน การแข่งขัน เมื่อวันที่ 17 สิงหาคม วิชยา มืออันดับ 885 ของโลกประเภทเดี่ยว ลงแข่งรอบสอง พบกับ นักหวดมือไวล์การ์ด โจว ยี่ ดาวรุ่งจีนวัย 18 ปี มืออันดับ 1122 ของโลก ผลปรากฎว่า แมทช์นี้ วิชยา ยังโชว์พลังเสิร์ฟที่ดุดัน และเกมหวดสโตรกที่เฉียบขาดเอาชนะได้แบบไม่ยากนัก 2 เซตรวด ด้วยสกอร์ 6-2 และ 6-4 ใช้เวลาทั้งสิ้น 1 ชั่วโมง 12 นาทีและมีการเสิร์ฟเอซไป 12 ครั้ง วิชยา ผ่านเข้าสู่รอบ 8 คนสุดท้ายไปพบกับ ซุน ฟา จิ้ง นักหวดจีน วัย 26 ปี มืออันดับ 446 ของโลก มือวาง 3 ของรายการ เจ้าของแชมป์ในการแข่งขัน M25 อันหนิง เมื่อต้นเดือนสิงหาคมที่ผ่านมา ส่วนประเภทคู่ รอบก่อนรองชนะเลิศ วิชยา ซึ่งอยู่อันดับ 1058 ของโลก จับคู่ เซียว หลิน อาน นักหวดจีน มือคู่อันดับ 767 ของโลก ช่วยกันพลิกโค่นคู่มือวาง 2 ของรายการ อเลียคซานเดอร์ เลียโอเนนก้า กับ อเล็คซานเดอร์ ซีร์รอฟสกี้ คู่นักเทนนิสรัสเซีย 2 เซตรวด ด้วยสกอร์ 6-4 และ 7-5 วิชยา กับ เซียว หลิน อาน ควงคู่กันเข้ารอบรองชนะเลิศไปพบกับ ตง ป๋อ หัว กับ เกา ซิน คู่นักเทนนิสจีนต่อไป</p>
<!-- /wp:paragraph -->

<!-- wp:image {"id":38679,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2023/08/367725209_687505866745732_7702673003830292453_n-768x1024.jpg" alt="" class="wp-image-38679"/></figure>
<!-- /wp:image -->