<!-- wp:paragraph {"align":"center","backgroundColor":"light-green-cyan"} -->
<p style="text-align:center" class="has-background has-light-green-cyan-background-color"><br><strong>ทีมเทนนิสสาวไทยฟิตเข้มลุยศึก“เฟดคัพ2020”<br>“แทมมี่”นำยังบลัดสู้-“ผจก.นิตินาถ”ตั้งเป้าเลื่อนชั้น</strong></p>
<!-- /wp:paragraph -->

<!-- wp:paragraph -->
<p>ทัพนักหวดสาวไทยฟิตเข้มโค้งสุดท้ายเตรียมพร้อมลุยศึก “เฟดคัพ 2020” ที่นิวซีแลนด์ “นิตินาถ บุหลัน” ผู้จัดการทีม กำหนดเป้าหมายเลื่อนขึ้นกลุ่ม 1 “แทมมี่-แทมมารีน ธนสุกาญจน์” ถ่ายทอดประสบการณ์พร้อมนำทีมรุ่นน้องสู้เต็มที่ วางตัว “ออมสิน-อัญชิสา ฉันทะ” เป็นเดี่ยวมือ 1</p>
<!-- /wp:paragraph -->

<!-- wp:paragraph -->
<p>ความเคลื่อนไหวของทีมนักเทนนิสหญิงทีมชาติไทย ซึ่งมีโปรแกรมเข้าร่วมการแข่งขันเทนนิสชิงแชมป์โลก ประเภททีมหญิง รายการ “เฟดคัพ บาย บีเอ็นพี พาริบาส์ 2020” โซนเอเชีย/โอเชียเนีย กลุ่ม 2 ที่กรุงเวลลิงตัน ประเทศนิวซีแลนด์ ระหว่างวันที่ 4-8 กุมภาพันธ์ 2563 ล่าสุด เมื่อวันที่ 30 มกราคม 2563 นายนิตินาถ บุหลัน ผู้จัดการทีมเทนนิสทีมชาติไทย ชุดเฟดคัพ 2020 ได้นำคณะนักเทนนิสหญิงทีมชาติไทยลงสนามทำการฝึกซ้อม เพื่อเตรียมความพร้อมในช่วงโค้งสุดท้าย ที่เซ็นเตอร์คอร์ต ศูนย์พัฒนากีฬาเทนนิสแห่งชาติ สมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ เมืองทองธานี พร้อมกันนี้ นายนิตินาถ บุหลัน ยังได้มอบเงินสนับสนุนนักกีฬาและเจ้าหน้าที่ทีม จำนวน 200,000 บาทอีกด้วย</p>
<!-- /wp:paragraph -->

<!-- wp:paragraph -->
<p>สำหรับทีมนักเทนนิสทีมชาติไทยชุดนี้ ประกอบด้วย “แทมมี่” ร.ต.อ.หญิง แทมมารีน ธนสุกาญจน์ นักเทนนิสหญิงขวัญใจชาวไทย อดีตมืออันดับ 19 ของโลก ร่วมด้วย 4 นักหวดรุ่นน้อง "พราว" ชมภู่ทิพย์ จันดาเขต, "ออมสิน" อัญชิสา ฉันทะ, "ออม" วรรษชล สวัสดี และ "มะนาว" ธมจันทร์ มอมขุนทด โดยมี นายนิตินาถ บุหลัน เป็นผู้จัดการทีม, นายสมศักดิ์ รินทรานุรักษ์ ผู้ควบคุมทีม, นายเกศวิน ณ ระนอง ผู้ช่วยผู้ควบคุมทีม, นายพนมกร พลัดเชื้อนิล กัปตันทีม และนายสหทัศน์ ศุภกิจ ผู้ช่วยกัปตันทีม</p>
<!-- /wp:paragraph -->

<!-- wp:paragraph -->
<p>นายนิตินาถ เปิดเผยว่า หลังจากที่ได้รับมอบหมายจากสมาคมกีฬาเทนนิสฯ ให้ทำการคัดเลือกนักกีฬา และนโยบายจากสมาคม ซึ่งเน้นให้ใช้ผู้เล่นรุ่นใหม่หรือยังบลัด 4 คน รวมกับรุ่นพี่อย่าง แทมมารีน ที่จะมาช่วยถ่ายทอดประสบการณ์ในการแข่งขันทัวร์นาเมนต์ระดับโลกอย่างเฟดคัพครั้งนี้ให้กับน้องๆ สำหรับความพร้อมของนักกีฬาก็ได้ฝึกซ้อมมาตลอด และครั้งนี้เป็นการฝึกซ้อมโค้งสุดท้าย ก่อนที่จะออกเดินทางไปยังนิวซีแลนด์ ในวันที่ 31 มกราคม 2563</p>
<!-- /wp:paragraph -->

<!-- wp:paragraph -->
<p>ทีมนักหวดชุดนี้จะเป็นผู้เล่นยังบลัด โดยได้วางตัว อัญชิสา ที่เพิ่งคว้าเหรียญทองแดง กีฬาซีเกมส์ 2019 ที่ประเทศฟิลิปปินส์ เป็นเดี่ยวมือ 1 ขณะที่เดี่ยวมือ 2 คือ ชมภู่ทิพย์ และมี แทมมารีน ที่เพิ่งคว้าเหรียญเงิน คู่ผสม กีฬาซีเกมส์ 2019 ลงแข่งในประเภทคู่ ขณะที่เป้าหมายครั้งนี้ทางสมาคมกีฬาเทนนิสฯ ตั้งเป้าเลื่อนชั้นขึ้นสู่กลุ่ม 1 ให้ได้ ส่วนคู่แข่งสำคัญมีทั้งเจ้าภาพ นิวซีแลนด์, ฟิลิปปินส์ และสิงคโปร์ แต่เชื่อว่าทีมไทยมีโอกาสค่อนข้างสูง</p>
<!-- /wp:paragraph -->

<!-- wp:paragraph -->
<p>“แม้ว่าผู้เล่นชุดนี้ส่วนใหญ่จะเป็นรุ่นใหม่ที่ยังไม่มีประสบการณ์ แต่ก็จะมีพี่แทมมี่ ที่มาคอยช่วยถ่ายทอดประสบการณ์ให้น้องๆ ซึ่งเชื่อว่าดาวรุ่งเหล่านี้จะปรับตัวได้ และทำผลงานได้ดีตามเป้าหมายในการเลื่อนชั้นขึ้นสู่กลุ่ม 1 นอกจากนี้ มั่นใจว่าหลังจบการแข่งขันครั้งนี้จะมีผลผลิตดาวรุ่งขึ้นมาสู่วงการนักเทนนิสหญิงไทยในอนาคตได้อย่างแน่นอน” นายนิตินาถ กล่าว</p>
<!-- /wp:paragraph -->

<!-- wp:paragraph -->
<p>ขณะที่ “แทมมี่” แทมมารีน กล่าวว่า สำหรับน้องๆ ในทีมชุดนี้ก็เจอกันบ่อย และมีความคุ้นเคยกันเป็นอย่างดี ซึ่งก็รู้สึกดีใจ และขอขอบคุณสมาคมกีฬาเทนนิสฯ ที่ให้ได้มีส่วนร่วมในการรับใช้ทีมชาติอีกครั้ง ซึ่งการเล่นเฟดคัพก็เป็นเงื่อนไขในการไปเล่นในมหกรรมกีฬาโอลิมปิกเกมส์ 2020 ที่กรุงโตเกียว ประเทศญี่ปุ่นด้วย หากสามารถทำอันดับโลก ควอลิฟายไปได้ ซึ่งถือเป็นเป้าหมายส่วนตัวในปีนี้</p>
<!-- /wp:paragraph -->

<!-- wp:paragraph -->
<p>“สำหรับเป้าหมายในเฟดคัพครั้งนี้ ก็อยากที่จะพาทีมผ่านขึ้นไปกลุ่ม 1 ให้ได้ ซึ่งจะพยายามทำเต็มที่ในทุกแมตช์ ส่วนตัวแทมมี่จะจับคู่กับใครก็จะต้องดูการจับสายก่อนว่าจะเจอคู่แข่งทีมใดคนไหน และดูความพร้อมของทีมเราด้วย โดยจะไม่ประมาท ส่วนคู่แข่งสำคัญก็เป็น นิวซีแลนด์, ฟิลิปปินส์ และสิงคโปร์ แต่เชื่อว่าทีมไทยเราน่าจะโอกาสทำได้ หลังจากที่เดินทางไปถึงนิวซีแลนด์ก็จะพยายามปรับตัวให้เข้ากับสภาพอากาศ และสนาม ถึงตอนนี้ไม่มีความกังวลใดๆ และเชื่อว่าน้องๆ ในทีมจะช่วยกันทำผลงานได้ดี” แทมมี่ กล่าว</p>
<!-- /wp:paragraph -->

<!-- wp:paragraph -->
<p>“ออมสิน” อัญชิสา กล่าวว่า นับเป็นการแข่งขันเฟดคัพครั้งแรกของตัวเอง และรู้สึกดีใจที่มีโอกาสได้รับใช้ทีมชาติอีกครั้งหลังจากเพิ่งติดทีมชาติครั้งแรกเมื่อกีฬาซีเกมส์ 2019 ที่ผ่านมา ขณะที่ความพร้อมของสภาพร่างกายก็สมบูรณ์ และไม่มีอาการบาดเจ็บ อย่างไรก็ตาม รู้สึกกดดันนิดหน่อยที่ถูกวางให้เป็นเดี่ยวมือ 1 และก็จะไม่ประมาททุกทีม เพราะล้วนแล้วแต่มีคุณภาพ ส่วนตัวตั้งเป้าจะพาทีมไทยเลื่อนชั้นขึ้นสู่กลุ่ม 1 ให้ได้</p>
<!-- /wp:paragraph -->

<!-- wp:paragraph -->
<p>สำหรับการแข่งขันเทนนิสชิงแชมป์โลก ประเภททีมหญิง รายการ “เฟดคัพ บาย บีเอ็นพี พาริบาส์ 2020” โซนเอเชีย/โอเชียเนีย กลุ่ม 2 แข่งขันที่กรุงเวลลิงตัน ประเทศนิวซีแลนด์ ระหว่างวันที่ 4-8 กุมภาพันธ์ 2563 โดยมี 8 ชาติเข้าร่วมชิงชัย ประกอบด้วย นิวซีแลนด์, กวม, มองโกเลีย, ปากีสถาน, ฟิลิปปินส์, สิงคโปร์, ไทย และเติร์กเมนิสถาน โดยจะแบ่งเป็น 2 สาย (สายเอ และสายบี) และจะนำอันดับ 1 ของแต่ละสายผ่านเข้ามาชิงชัยกัน เพื่อหาทีมชนะที่จะได้เลื่อนชั้นขึ้นสู่กลุ่ม 1 ต่อไปในปีหน้า</p>
<!-- /wp:paragraph -->

<!-- wp:paragraph -->
<p>       สามารถติดตามภาพการแข่งขันเพิ่มเติมได้ที่: http://www.ltat.org/photos/ และ Facebook<a href="https://www.facebook.com/%E0%B8%AA%E0%B8%A1%E0%B8%B2%E0%B8%84%E0%B8%A1%E0%B8%81%E0%B8%B5%E0%B8%AC%E0%B8%B2%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA-%E0%B8%A5%E0%B8%AD%E0%B8%99%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA%E0%B8%AA%E0%B8%A1%E0%B8%B2%E0%B8%84%E0%B8%A1%E0%B9%81%E0%B8%AB%E0%B9%88%E0%B8%87%E0%B8%9B%E0%B8%A3%E0%B8%B0%E0%B9%80%E0%B8%97%E0%B8%A8%E0%B9%84%E0%B8%97%E0%B8%A2-%E0%B9%83%E0%B8%99%E0%B8%9E%E0%B8%A3%E0%B8%B0%E0%B8%9A%E0%B8%A3%E0%B8%A1%E0%B8%A3%E0%B8%B2%E0%B8%8A%E0%B8%B9%E0%B8%9B%E0%B8%96%E0%B8%B1%E0%B8%A1%E0%B8%A0%E0%B9%8C-LTAT-1088862107803423/">สมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ – LTAT</a></p>
<!-- /wp:paragraph -->

<!-- wp:image {"id":25063} -->
<figure class="wp-block-image"><img src="https://www.bucket.cloudaccess9.com/ltatorg/2020/01/84001959_2888875147802101_4128088639521423360_o.jpg" alt="" class="wp-image-25063"/></figure>
<!-- /wp:image -->