<!-- wp:paragraph {"align":"center","style":{"typography":{"fontSize":20},"color":{"background":"#acdbce"}}} -->
<p class="has-text-align-center has-background" style="background-color:#acdbce;font-size:20px"><strong>แชมป์จ้า! "เพียงธาร"ควงสาวญี่ปุ่นรับรางวัลหญิงคู่เทนนิสWTAชิคาโก</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสอาชีพหญิง ดับเบิลยูทีเอทัวร์ รายการ "ดับเบิลยูทีเอ ชิคาโก 125 ซีรีส์ 2021" ชิงเงินรางวัลรวม 115,000 ดอลลาร์สหรัฐ หรือประมาณ 3.79 ล้านบาท ที่ชิคาโก ประเทศสหรัฐอเมริกา เมื่อวันที่ 22 ส.ค.2564 ตามเวลาประเทศไทย "เอิร์ธ" เพียงธาร ผลิพืช นักเทนนิสหญิงมือ 1 ของไทย และ เอริ โฮซูมิ จากญี่ปุ่น ลงแข่งขันรอบชิงชนะเลิศ ประเภทหญิงคู่ พบกับ โมนา บาร์เธล จากเยอรมนี และ เซียะ หยู เชียะ จากไต้หวัน ซึ่งเป็นน้องสาวของ เซียะ ซู เหว่ย มืออันดับ 2 ของโลกในประเภทคู่</p>
<!-- /wp:paragraph -->

<!-- wp:paragraph -->
<p>ผลการแข่งขัน ปรากฎว่า เพียงธาร มืออันดับ 322 ของโลกในประเภทเดี่ยว และมืออันดับ 182 ของโลกในประเภทคู่ กับ เอริ โฮซูมิ มืออันดับ 125 ของโลกในประเภทคู่ ช่วยกันสร้างสรรค์เกมการเล่นที่ยอดเยี่ยม ก่อนผนึกกำลังเอาชนะ โมนา บาร์เธล จากเยอรมนี และ เซียะ หยู เชียะ จากไต้หวัน มืออันดับ 159 และ 183 ของโลกในประเภทคู่ตามลำดับ ได้ 2 เซตรวด ด้วยสกอร์ 7-5 และ 6-2 ทำให้คู่ของเพียงธาร คว้าแชมป์ประเภทหญิงคู่มาครองได้สำเร็จ ได้รับเงินรางวัลร่วมกัน 5,000 ดอลลาร์สหรัฐ หรือประมาณ 165,000 บาท พร้อมคะแนนสะสมอันดับโลกประเภทคู่ 160 คะแนน</p>
<!-- /wp:paragraph -->

<!-- wp:paragraph -->
<p>อย่างไรก็ตาม ก่อนหน้านี้ เพียงธาร คว้าแชมป์ดับเบิลยูทีเอครั้งแรก ในประเภทหญิงคู่ จากการแข่งขันเทนนิสอาชีพหญิง ดับเบิลยูทีเอทัวร์ รายการ "ธอโร เทนนิส โอเพ่น 125" ชิงเงินรางวัลรวม 115,000 ดอลลาร์สหรัฐ ที่คองคอร์ด สหรัฐอเมริกา เมื่อวันที่ 8 ส.ค.ที่ผ่านมา โดย เพียงธาร จับคู่กับ เจสซี่ รอมพีส์ จากอินโดนีเซีย</p>
<!-- /wp:paragraph -->

<!-- wp:paragraph -->
<p>เพียงธาร กล่าวว่า การคว้าแชมป์ครั้งนี้นับเป็นรายการที่ 2 แล้วในการเล่นระดับดับเบิลยูทีเอ ดีใจที่ทำได้ ต้องขอบคุณพาร์ทเนอร์ เอริ โฮซูมิ จากญี่ปุ่น ที่เลือกตนลงเล่นประเภทคู่ด้วย หลังจากนี้จะอยู่แข่งขันที่ชิคาโกต่อ ในรายการ "ดับเบิลยูทีเอ ชิคาโก วีเมนส์ โอเพ่น 2021" ชิงเงินรางวัลรวม 235,238 ดอลลาร์สหรัฐ หรือประมาณ 7.76 ล้านบาท ระหว่างวันที่ 22-28 ส.ค.2564</p>
<!-- /wp:paragraph -->

<!-- wp:paragraph -->
<p>"ก่อนหน้านี้ที่หยุดเล่น นอกจากเรื่องสถานการณ์โควิด-19 เอิร์ธมีอาการเจ็บเข่าด้วย พอหายแล้วจะไปร่วมคัดเลือกทีมชาติไทย ก็มีปัญหาจากข้อเท้าพลิกอีก ทำให้พักยาว จนกระทั่งกลับมาแข่งขันได้อีกครั้ง แม้อาการในภาพรวมดีขึ้น แต่ข้อเท้ายังเจ็บอยู่ เพราะเอ็นขาดหลายเส้น คุณหมอแจ้งว่ามันขาดประมาณ 70 เปอร์เซนต์ แต่ยังมีกล้ามเนื้อช่วยพยุงอยู่ และต้องใช้ที่รัดช่วยไว้ตลอด ก็หวังว่าอาการเจ็บจะไม่รบกวนมาก เพราะตั้งใจว่าจะพยายามทำผลงานให้ดีที่สุดในทุกครั้งที่มีโอกาสได้ลงเล่น" เพียงธาร กล่าวทิ้งท้าย</p>
<!-- /wp:paragraph -->

<!-- wp:image {"id":28058,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/08/240402991_4471517722871161_1598514293125595208_n-1024x768.jpg" alt="" class="wp-image-28058"/></figure>
<!-- /wp:image -->