<!-- wp:paragraph {"align":"center","style":{"typography":{"fontSize":20},"color":{"background":"#e4cfe7"}}} -->
<p class="has-text-align-center has-background" style="background-color:#e4cfe7;font-size:20px"><strong>คู่"ปรัชญา" ล้มเต็ง 2 ผงาดแชมป์เอทีพีชาลเลนเจอร์100Kที่จีน</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสอาชีพชาย เอทีพี ชาลเลนเจอร์ ทัวร์ รายการ "100K เสิ่นเจิ้น หลงฮัว โอเพ่น" ชิงเงินรางวัลรวม 133,250 ดอลลาร์สหรัฐ หรือราว 4,417,237 บาท ที่เมืองเสิ่นเจิ้น สาธารณรัฐประชาชนจีน เมื่อวันที่ 19 ต.ค.67 เข้าสู่รอบชิงชนะเลิศประเภทชายคู่ ซึ่ง "ณัฐ" ปรัชญา อิสโร นักเทนนิสไทย วัย 28 ปี มือคู่อันดับ 227 ของโลก จับคู่กับ หวัง อ่าว หรัน นักเทนนิสจีน มือคู่อันดับ 236 ของโลก ลงดวลแร็คเกตกับคู่มือวาง 2 ของรายการ เรย์ โฮ มือคู่อันดับ 137 ของโลกจากไต้หวัน กับ โจชัว ปารีส มือคู่อันดับ 167 ของโลกจากสหราชอาณาจักร สำหรับผลการแข่งขัน ในเซตแรกเกมค่อนข้างสูสีผลัดกันรักษาเกมเสิร์ฟได้อย่างเหนียวแน่น จบเกม 9 คู่เต็ง 2 นำ 5-4 ในเกม 10 หวัง อ่าว หรัน ออกมาเสิร์ฟภายใต้ความกดดัน หากพลาดคือเสียเซตทันที แต่ด้วยลูกเสิร์ฟที่เฉียบขาดในแต้มดิวส์ทำให้คู่ของ ปรัชญา เอาตัวรอดจากเซตพ้อยท์ไว้ได้ จากนั้นต่างรักษาเสิร์ฟได้ตลอดจนเสมอ 6-6 แต้มไทเบรก ปรัชญา โชว์ฟอร์มได้ดียิงโฟร์แฮนด์รีเทิร์นเสิร์ฟของคู่แข่งเป็นวินเนอร์ได้แต้มมินิเบรกพาทีมนำ 5-4 หวัง อ่าว หรัน ออกมางัดลูกเสิร์ฟที่ดุดันเก็บแต้มขึ้นแท่นนำ 6-4 และคะแนนถัดมาแม้คู่มือวาง 2 จะรีเทิร์นเสิร์ฟของ หวัง ได้แต่ก็ถูก ปรัชญา ดักตบลูกหน้าเนตลงไปอย่างสวยงามทำให้ ปรัชญา กับ หวัง ปิดเซตแรกด้วยการชนะ 7-6(7-4)</p>
<!-- /wp:paragraph -->

<!-- wp:paragraph -->
<p>เซตสอง คู่ของ ปรัชญา ยังอาศัยการประสานงานกันได้อย่างดีทั้งเกมหน้าเนตและท้ายคอร์ต ทำให้คู่มือวาง 2 เกมเริ่มรวนไปในเกม 2 จนต้องพลาดเสียเกมเสิร์ฟ จากนั้นเป็นคู่ของ ปรัชญา ที่คุมเกมได้ต่อเนื่องทำให้นำห่าง 5-2 คู่มือวาง 2 ต่อลมหายใจมาได้อีก 1 เกมจากการรักษาเกมเสิร์ฟได้ไล่ตาม 3-5 แต่ในเกม 9 ปรัชญา ออกมาเสิร์ฟและทำได้ดี มีเสิร์ฟเอซ ทำให้ได้โอกาส 3 แชมเปี้ยนชิพส์พ้อยท์ และลูกเสิร์ฟถัดมาก็เปิดทางให้ หวัง คู่หูชาวจีนมีจังหวะดักตบหน้าเนตเป็นเกม เซต แมทช์ ที่เยี่ยมยอด ปรัชญา และ หวัง อ่าว หรัน สามารถคว้าชัยชนะในแมทช์นี้ 2-0 เซต ด้วยสกอร์ 7-6(4) และ 6-3 ใช้เวลารวมทั้งสิ้น 1 ชั่วโมง 23 นาทีคว้าแชมป์ชายคู่มาครองร่วมกันได้อย่างเยี่ยมยอด และนับเป็นการคว้าแชมป์ระดับ เอทีพี ชาเลนเจอร์ 100K ได้เป็นครั้งแรกในชีวิตของ ปรัชญา และเป็นแชมป์เอทีพี ชาลเลนเจอร์รายการที่สอง</p>
<!-- /wp:paragraph -->

<!-- wp:paragraph -->
<p>สำหรับเงินรางวัลจากการคว้าแชมป์ ปรัชญา และ หวัง จะรับร่วมกันที่ 7,580 ดอลลาร์สหรัฐ หรือราว 251,277 บาท และคะแนนสะสมเอทีพี อีกคนละ 100 คะแนน</p>
<!-- /wp:paragraph -->

<!-- wp:image {"id":46233,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/10/463866494_967069582122691_3260793551978305827_n-1024x683.jpg" alt="" class="wp-image-46233"/></figure>
<!-- /wp:image -->