<!-- wp:paragraph {"align":"center","style":{"typography":{"fontSize":20},"color":{"background":"#bec9df"}}} -->
<p class="has-text-align-center has-background" style="background-color:#bec9df;font-size:20px"><strong>เปิดใจ "กัปตันเบิ้ม" กับความหวังลุ้นซิวแต้ม"ไทย"ดวล"เดนมาร์ก" เดวิสคัพ เวิลด์กรุ๊ป 2ชี้ 5 นักหวดเดวิสคัพรุ่นใหม่ฝากความหวังได้</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวการแข่งขันเทนนิสชิงแชมป์โลก ประเภททีมชาย รายการ "เดวิส คัพ บาย ราคูเท็น 2021" เวิลด์กรุ๊ป 2 รอบแรก ทีมชาติไทย พบกับ ทีมชาติเดนมาร์ก ระหว่างวันที่ 17-18 ก.ย.2564 ณ ซิดแบงก์ อารีน่า เมืองคอเลง ประเทศเดนมาร์ก ล่าสุด "กัปตันเบิ้ม" ดร.ธนากร ศรีชาพันธุ์ กัปตันทีมเดวิสคัพไทย ได้ให้สัมภาษณ์หลังจบพิธีประกบคู่แข่งขันนักกีฬา</p>
<!-- /wp:paragraph -->

<!-- wp:paragraph -->
<p>ดร.ธนากร กล่าวว่า จากรายชื่อและอันดับโลกของทีมเดนมาร์กที่ได้ติดตามมา เป็นความโชคดีระดับหนึ่งของทีมไทยที่มือหนึ่งของเดนมาร์กคือ โฮลเกอร์ วีตุส น็อดสคอฟ รูเน่ มืออันดับโลก 145 ของโลก ไม่ลงแข่งขัน เนื่องจากมีผลงานการแข่งขันที่กำลังจะทำให้ติดท็อป 100 ของโลกในรายการชาลเลนเจอร์ ทางสมาคมเทนนิสของเดนมาร์กคงพิจารณาแล้วจึงไม่ส่งแข่งขัน ทำให้เป็นโอกาสของทีมไทยในระดับหนึ่ง เพราะฉะนั้นโอกาสของทีมไทยในการลงเล่น 2 แต้มแรก ในประเภทเดี่ยวสลับมือ ด้วยความเชื่อมั่นในประสบการณ์ของ "จูเนียร์" วิชยา ตรงเจริญชัยกุล จะเล่นได้ไม่เป็นรอง ส่วน "บูม" กษิดิศ สำเร็จ เป็นดาวรุ่ง ที่จะลงเล่นแบบไม่มีอะไรจะเสีย ซึ่งจะลงเล่นอย่างผ่อนคลาย และทำได้อย่างเต็มที่ ทำให้ทีมเราน่าจะพอมีลุ้นใน 2 แต้มแรก</p>
<!-- /wp:paragraph -->

<!-- wp:paragraph -->
<p>สำหรับเหตุผลในการเลือกตัวผู้เล่น เราได้ใช้วิธีคิด ปรึกษาผู้จัดการทีม และให้โอกาสนักกีฬาได้แสดงความคิดเห็นได้ ตามประสบการณ์ของผู้เล่น ตามผลงานที่ผ่านมา ตามสถานการณ์ต่างๆ ที่เอามาประกอบกัน ไม่ว่าจะเป็นการคัดเลือกตัว การแข่งขันตลอดทั้งปี อันดับโลกก็มีส่วน เมื่อถึงเวลาที่จะต้องเลือก เช่น การเลือก วิชยา เป็นมือหนึ่งโดยแรงกิ้งและมีประสบการณ์ในการเล่นเดวิสคัพมากที่สุด รวมทั้ง วิชยา มีความพร้อมหลังจากมาซ้อมและแข่งขันที่ยุโรปในช่วงก่อนหน้านี้ และดูจากความมุ่งมั่นของนักกีฬาที่จะลงเล่น ส่วนการเลือก กษิดิศ ได้มองจากความสามารถ ในการแข่งขันที่ผ่านมาทั้งระดับประเทศ และการเล่นระดับอาชีพที่เคยเอาชนะมืออันดับท็อป 200-300 ของโลก ประกอบกับการฟิตซ้อมที่ต่อเนื่อง ทำให้ตัดสินใจที่จะต้องเลือก เราให้กับความสำคัญกับนักกีฬาทุกคน แต่เมื่อต้องเลือก จึงได้เลือก 2 คนดังกล่าว ส่วนประเภทคู่ ได้ตัดสินใจส่ง วิชยา คู่กับ "เน็ต" พลภูมิ โควาพิทักษ์เทศ ด้วยประสบการณ์การเล่นของทั้งคู่</p>
<!-- /wp:paragraph -->

<!-- wp:paragraph -->
<p>"ถ้ามองผลงานในประเภทคู่ พลภูมิถือเป็นนักเทนนิสไทยคนหนึ่งที่มีผลงานประเภทคู่ที่ดี ขณะที่ วิชยา มีประสบการณ์สูงในการเล่นคู่กับพาร์ตเนอร์มามากมาย ทำให้เชื่อมั่นในทีมเวิร์กคู่นี้ เราหวังว่าถ้าในวันแรก ไม่ว่าแต้มจะออกมาอย่างไร แต่ประเภทคู่ คิดว่าเราได้เลือกคู่ที่ดีที่สุด หวังว่าการแข่งขันครั้งนี้เราพยายามเลือกตัวนักกีฬาลงแข่งขันอย่างดีที่สุดแล้วครับ" ดร.ธนากร กล่าว</p>
<!-- /wp:paragraph -->

<!-- wp:paragraph -->
<p>"กัปตันเบิ้ม" กล่าวต่อว่า สำหรับทีมเดวิสคัพชุดนี้ ได้แก่ "จูเนียร์" วิชยา ตรงเจริญชัยกุล, "เน็ต" พลภูมิ โควาพิทักษ์เทศ, "บูม" กษิดิศ สำเร็จ, "สอง" ยุทธนา เจริญผล และ "แซค" ฐานทัพ สุขสำราญ ซึ่งถือเป็นทีมคนรุ่นใหม่ ที่ฝากความหวังได้ โดยแต่ละคนเริ่มจากการเป็นมือท็อปเยาวชนของประเทศ ผ่านการคัดเลือกตัวได้เป็นทีมชาติ เมื่อดูจากเส้นทาง สิ่งที่ทำ วินัย และการตัดสินใจเล่นเทนนิสอาชีพ เชื่อว่าทุกคนจะทำได้ดี</p>
<!-- /wp:paragraph -->

<!-- wp:paragraph -->
<p>"นักเทนนิสชุดนี้ เราฝากความหวังได้นะครับ เป็นทีมที่ดีที่สุดในขณะนี้ เชื่อว่าสมาคมกีฬาลอนเทนนิสฯ จะพัฒนารุ่นต่อไปขึ้นมาเรื่อยๆ แต่ทีมนี้ ถ้าส่งเสริมดีๆ ก็น่าจะรักษาระดับในเดวิสคัพไว้ได้ อยู่ในกลุ่มที่ควรอยู่ และพยายามไต่ขึ้นไปอีก จากการที่ผมได้รู้จักทุกคนมาตั้งแต่เด็ก ทุกคนอดทนมานานมากกับเส้นทางเส้นนี้ การมาถึงจุดนี้ไม่ได้ง่าย เชื่อว่าความแตกต่างของแต่ละคนไม่ว่าจะเป็นสไตล์การเล่น และนิสัยจะเป็นสิ่งที่พัฒนาขึ้นอีก ถ้าได้รับการสนับสนุนที่ดีและการต่อยอด โดยทางสมาคมกีฬาลอนเทนนิสฯ ก็พร้อมส่งเสริมให้นักเทนนิสทุกคนก้าวไปต่อ ชุดนี้ถือเป็นเลือดใหม่ของวงการเทนนิสไทย" <br>ดร.ธนากร กล่าวทิ้งท้าย</p>
<!-- /wp:paragraph -->

<!-- wp:image {"id":28567,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/09/241971720_4552348328121433_5661383614727334891_n-1024x688.jpg" alt="" class="wp-image-28567"/></figure>
<!-- /wp:image -->