<!-- wp:paragraph {"align":"center","style":{"typography":{"fontSize":20},"color":{"background":"#d2ecf8"}}} -->
<p class="has-text-align-center has-background" style="background-color:#d2ecf8;font-size:20px"><strong>นักหวดเมืองหลวงโชว์แกร่ง รวบทองประเภททีม "ราชบุรีเกมส์"</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิส ในมหกรรมกีฬาเยาวชนแห่งชาติ ครั้งที่ 39 "ราชบุรีเกมส์" ที่จังหวัดราชบุรี เมื่อวันที่ 22 มีนาคม 2567 มีชิง 2 เหรียญทอง จากประเภททีมชายและประเภททีมหญิง ซึ่งทีมนักหวดลูกสักหลาดจาก "เมืองหลวง" กรุงเทพมหานคร ชิงแชมป์กับ ทีมนักหวดจาก "เมืองยุทธหัตถี" สุพรรณบุรี ทั้งสองประเภท ไฮไลท์อยู่ที่ประเภททีมชาย เปิดฉากคู่แรก เดี่ยวมือสอง วีรวิชญ์ กำพุฒิ เก็บแต้มเปิดสกอร์พาทีมสุพรรณบุรีขึ้นนำก่อน 1-0 คู่ หลังจากหวดเอาชนะ ธีร์ธวัช ธวัชผ่องศรี 2-0 เซต ด้วยสกอร์ 7-6 ไทเบรก 7-5 และ 6-4 ทว่า กรุงเทพมหานคร มาได้แต้มตีเสมอจากฝีมือของ เปน จารุศร ในการแข่งขันเดี่ยวมือหนึ่ง ที่เอาชนะ ปัณณ์ณวัชญ์ สุทธิสมบูรณ์ ได้ 2 เซตรวด 6-3 และ 6-4</p>
<!-- /wp:paragraph -->

<!-- wp:paragraph -->
<p>ประเภทคู่ กรุงเทพมหานคร วางแผนส่ง ปวรปรัชญ์ งั่นบุญศรี และ เปน จารุศร ลงสนามดวลแร็กเกตกับ วงศ์วรัณ วงศ์เจริญ และ ปัณณ์ณวัช สุทธิสมบูรณ์ ผลปรากฏว่า คู่ดาวรุ่งจากเมืองหลวง ผนึกกำลังเอาชนะได้ 2 คู่รวด ด้วยสกอร์ 6-2 และ 6-2 ส่งผลให้ ทีมกรุงเทพมหานคร ชนะ ทีมสุพรรณบุรี 2-1 คู่ คว้าเหรียญทองให้ทัพเมืองหลวงได้สำเร็จ ทีมสุพรรณบุรี ได้เหรียญเงิน ส่วนเหรียญทองแดง เป็นอง ปทุมธานี และ ชลบุุรี ด้านประเภททีมหญิง เดี่ยวมือสอง กมรวรรณ ก้อนศิลา หวดไม่พลาด สอยแต้มให้กรุงเทพมหานครขึ้นนำ 1-0 คู่ หลังจากพิชิตชัยชนะเหนือ ปริยากร ศรีสุริยาพัฒน์กุล ของสุพรรณบุรี ได้ 2-0 เซต 6-1 และ 6-4 จากนั้น เดี่ยวมือหนึ่ง กมลวรรณ ยอดเพ็ชร ดวลแร็กเกตกับ พิมพ์มาดา ทองคำ ผลปรากฏว่า ดวลกันได้อย่างสูสี เซตแรก กมลวรรณ มีโอกาสทำสำเร็จ เก็บแต้มด้วยสกอร์ 6-4 ทว่า เซตสอง ซึ่งต้องตัดสินด้วยไทเบรกและเป็น พิมพ์มาดา ที่คว้าชัยได้อย่างหวุดหวิด ต้องหวดเซตสามเพื่อตัดสิน และเป็น กมลวรรณ ที่เป็นฝ่ายเอาชนะไปในที่สุด สรุป กมลวรรณ ชนะ พิมพ์มาดา 2-1 เซต 6-4, 6-7 ไทเบรก 5-7 และ 7-5 ส่งผลให้ ทีมกรุงเทพมหานคร ชนะ ทีมสุพรรณบุรี 2-0 คู่ ได้เหรียญทองไปครอง ส่วนทีมสุพรรณบุรี ได้เหรียญเงิน ขณะที่ สุราษฏร์ธานี และ ปทุมธานี ได้เหรียญทองแดง หลังจบการแข่งขันได้มีพิธีมอบรางวัล โดย นายธานี แสนยาอุโฆษ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ และประธานฝ่ายพัฒนาเยาวชน ให้เกียรติมอบรางวัลแก่นักกีฬา ร่วมด้วย นายธรรมนูญ ตุ้มสุด นายกสมาคมเทนนิสจังหวัดราชบุรี และนายสมยศ พิกุลศรี นายกสมาคมซอฟท์เทนนิสจังหวัดราชบุรี ท่ามกลางบรรยากาศชื่นมื่น</p>
<!-- /wp:paragraph -->

<!-- wp:image {"id":42088,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/03/434158775_822869036542747_648244510449044152_n-1024x768.jpg" alt="" class="wp-image-42088"/></figure>
<!-- /wp:image -->