<!-- wp:paragraph {"align":"center","style":{"typography":{"fontSize":20},"color":{"background":"#c9d6db"}}} -->
<p class="has-text-align-center has-background" style="background-color:#c9d6db;font-size:20px"><strong>เทนนิสไทยสู้ข้ามวันข้ามคืนปราบอินโดฯคว้าแชมป์เดวิสคัพแบบชนะรวด11แมทช์พร้อมซิวตั๋วเพลย์ออฟ เวิลด์กรุ๊ป 2 ปีหน้า</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชิงแชมป์โลก ประเภททีมชาย รายการ "2025 เดวิสคัพ" โซนเอเชีย/โอเชียเนีย กลุ่ม 3 ที่เมืองบั๊กนิญ สาธารณรัฐสังคมนิยมเวียดนาม เมื่อวันที่ 19 ก.ค. 2568 เป็นวันสุดท้าย และในแมทช์นี้ นางสาวอุรวดี ศรีภิรมย์ เอกอัครราชทูต ณ กรุงฮานอย พร้อมคณะ ได้เดินทางมาให้กำลังใจทีมเทนนิสทีมชาติไทยด้วย ทีมชาติไทย ลงแข่งขันรอบชิงชนะเลิศกับ ทีมชาติอินโดนีเซีย ซึ่งทั้ง 2 ทีม ได้เลื่อนชั้นไป เพลย์ออฟ เวิลด์กรุ๊ป 2 ในปีหน้าแน่นอนแล้ว ไม่ว่าจะชนะหรือแพ้ แต่การแข่งขันในแมทช์นี้ก็ยังสู้กันเต็มที่ คู่แรก เดี่ยวมือ 2 "แมงปอ" ภวิชญ์ สอนหลักทรัพย์ พบ ลัคกี้ คานดรา คูเนียร์วาน โดยเซตแรก ภวิชญ์ เล่นได้อย่างยอดเยี่ยม เบรกได้ในเกมที่ 2 และ 8 ก่อนเอาชนะไป 6-2 เซตสอง ภวิชญ์ ยังทำหน้าที่ของตัวเองได้อย่างดีเยี่ยม เบรกเกมที่ 4 ขึ้นนำ 3-1 จากนั้นมาเบรกได้อีกในเกมที่ 8 ก่อนชนะไป 6-2 สรุป ภวิชญ์ ชนะ 2-0 เซต 6-2, 6-2 พาทีมไทยขึ้นนำ 1-0 คู่ คู่สอง เดี่ยวมือ 1 "บูม" กษิดิศ สำเร็จ พบ นาธาน แอนโธนี่ บาร์กี้ แต่หลังจากแข่งขันได้เพียงเกมเดียวก็มีพายุฝนกระหน่ำลงมาอย่างหนัก ทำให้ต้องเลื่อนการแข่งขันออกไปถึง 7 ชั่วโมง กระทั่งกลับมาแข่งขันกันต่อในเวลา 23.00 น. และจบลงในเวลาประมาณ 03.00 น. ของวันที่ 20 ก.ค. 2568</p>
<!-- /wp:paragraph -->

<!-- wp:paragraph -->
<p>ตลอดการแข่งขันของคู่นี้ เกมดำเนินเป็นไปอย่างสนุกและสูสี ชนิดที่ต้องเล่นเซตสาม แต่ละเซตต้องตัดสินด้วยไทเบรก และเป็น กษิดิศ ของไทย ที่พยายามใช้ความสามารถเบียดเอาชนะได้อย่างหวุดหวิด สรุป กษิดิศ ชนะ 2-1 เซต 7-6 ไทเบรก 7-4, 6-7 ไทเบรก 9-11 และ 7-6 ไทเบรก 7-2 ขณะที่ประเภทคู่ ทั้งสองทีมตกลงไม่ทำการแข่งขัน จึงทำให้ทีมไทยชนะขาด 2-0 คู่ คว้าแชมป์ "2025 เดวิสคัพ" โซนเอเชีย/โอเชียเนีย กลุ่ม 3 มาครอง ซึ่งนับเป็นปีที่ 2 ติดต่อกัน และทำให้ผลงานของทีมเดวิสคัพไทยในครั้งนี้ ชนะทั้ง 11 คู่ที่ลงแข่งขัน และได้ไป เพลย์ออฟ เวิลด์กรุ๊ป 2 ในปีหน้า นางสาวอุรวดี ศรีภิรมย์ เอกอัครราชทูต ณ กรุงฮานอย กล่าวว่า วันนี้ตั้งใจมาให้กำลังใจนักเทนนิสทีมชาติไทยอย่างเต็มที่ เพราะสร้างผลงานที่ดีมาหลายแมทช์ ชนะเจ้าภาพมาได้ด้วย ขอแสดงความยินดีกับชัยชนะในทุกแมทช์ ก่อนหน้านี้ก็ได้ส่งอาหารไทยมาเป็นขวัญกำลังใจ ส่งสมาชิกจากสถานทูตมาเชียร์นักกีฬา ยินดีกับความสำเร็จในการมาแข่งขันที่เวียดนามในครั้งนี้ด้วย</p>
<!-- /wp:paragraph -->

<!-- wp:paragraph -->
<p>"ผู้พันหลอด" พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ในฐานะผู้จัดการทีม กล่าวว่า ดีใจที่ทีมเทนนิสไทยสามารถคว้าแชมป์ได้ 2 ปีติดต่อกัน ซึ่งเป็นไปตามเป้าหมาย ต้องขอบคุณนักกีฬา ทีมงานสตาฟฟ์โค้ช ที่ร่วมมือร่วมใจกันจนประสบความสำเร็จ รวมทั้งต้องขอบคุณนายสุชัย พรชัยศักดิ์อุดม นายกสมาคมฯ คณะกรรมการอำนวยการสมาคมฯ ทุกคน ที่ให้การสนับสนุนในทุกด้าน กำลังใจจากแฟนเทนนิสทุกคนที่ส่งมาสำคัญมาก จนทำให้คว้าแชมป์ในครั้งนี้ หลังจากนี้ก็จะมีการสนับสนุนนักเทนนิสต่อไป เพื่อการทำผลงานให้ดียิ่งขึ้นไปในเดวิสคัพ ที่จะไปแข่งขันเพลย์ออฟ เวิลด์กรุ๊ป 2 ในปีหน้า ผู้จัดการทีมเดวิสคัพไทย กล่าวว่า ต้องขอขอบคุณนางสาวอุรวดี ศรีภิรมย์ เอกอัครราชทูต ณ กรุงฮานอย ที่ได้กรุณาเดินทางมาร่วมให้กำลังใจนักเทนนิสไทยถึงสนามแข่งขัน และดูแลด้านต่าง ๆ ตลอดการมาแข่งขัน ทำให้คณะเทนนิสทีมชาติไทยมีขวัญและกำลังใจที่ดีมาก ๆ ด้าน "โค้ชเอ็กซ์" นายพชรพล คำสมาน กัปตันทีมเดวิสคัพไทย กล่าวว่า ขอบคุณนักกีฬาและทีมงานทุกคน การคว้าแชมป์ไม่ง่าย ต้องชื่นชมทุกคน โดยเฉพาะ กษิดิศ ที่สู้อย่างที่สุด สมกับการเป็นมือหนึ่งของทีมจริง ๆ และจะเติบโตไปอย่างมีศักยภาพที่สูงกว่านี้แน่นอน รวมทั้ง ภวิชญ์ สอนหลักทรัพย์, แม็กซิมัส ภราพล โจนส์, ปรัชญา อิสโร และ ธนเพชร ฉันทะ ที่ทำหน้าที่กันอย่างเต็มที่</p>
<!-- /wp:paragraph -->

<!-- wp:paragraph -->
<p>"การแข่งขันวันนี้จบเกือบตี 3 ทุกคนมีจิตใจเป็นทีมอย่างมาก ช่วยกันเชียร์ ให้กำลังใจกัน ถือเป็นความรักความสามัคคีของเรา อยากให้รักษาสปิริตตรงนี้ต่อไป เพื่อให้รุ่นน้องได้เห็นว่า สิ่งที่รุ่นพี่ทำมาไม่ง่ายเลย ถึงจะชนะทุกแมทช์ แต่กว่าจะผ่านมาได้ เจองานยากมากมาย" กัปตันทีมเดวิสคัพไทย กล่าวทิ้งท้าย อนึ่ง คณะนักเทนนิสทีมชาติไทยชุดนี้ ประกอบด้วย กษิดิศ สำเร็จ, แม็กซิมัส ภราพล โจนส์, ภวิชญ์ สอนหลักทรัพย์, ธนเพชร ฉันทะ และ ปรัชญา อิสโร โดยมี พันเอกวัฒนา จันทร์ไพจิตต์ เป็นผู้จัดการทีม "โค้ชเอ็กซ์" นายพชรพล คำสมาน กัปตันทีม, นายวีรภัทร สิริจริยาพร นักวิทยาศาสตร์การกีฬา และนายพันธุ์ทิวา ชาวอุทัย เทรนเนอร์ โดยจะเดินทางกลับวันที่ 20 ก.ค. ด้วยเที่ยวบิน TG561 ถึงประเทศไทย ในเวลาประมาณ 12.25 น.</p>
<!-- /wp:paragraph -->

<!-- wp:image {"id":50862,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/522668748_1174518784711102_3061469568042541763_n-1024x681.jpg" alt="" class="wp-image-50862"/></figure>
<!-- /wp:image -->