<!-- wp:paragraph {"align":"center","style":{"typography":{"fontSize":20},"color":{"background":"#c5e7f6"}}} -->
<p class="has-text-align-center has-background" style="background-color:#c5e7f6;font-size:20px"><strong>"ปรัชญา-แม็กซิมัส" ชนะเกาหลีใต้หวุดหวิดลิ่วตัดเชือกเอเชี่ยนเกมส์-การันตี"ทองแดง"</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิส กีฬาเอเชี่ยนเกมส์ ครั้งที่ 19 ณ สนามโอลิมปิกเทนนิส เซ็นเตอร์ เมืองหางโจว สาธารณรัฐประชาชนจีน เมื่อวันที่ 27 กันยายน 2566 ในประเภทชายคู่ เป็นการแข่งขันรอบก่อนรองชนะเลิศ สองนักเทนนิสไทย "ณัฐ" ปรัชญา อิสโร และ "แม็กซ์" แม็กซิมัส ภราพล โจนส์ ลูกครึ่งไทย-ออสเตรเลีย คู่มือ 362 และ 471 ของโลกตามลำดับ พบงานหนักอย่าง "เต็ง 3" นัม จีซุง และ ซอง มินคยู คู่นักหวดชาวโสมขาว เกาหลีใต้ คู่มือ 125 และ 185 ของโลกตามลำดับ โดยแมทช์นี้ สำหรับคู่ที่ชนะ นอกจากได้เข้ารอบรองชนะเลิศแล้ว ยังเป็นการการันตีได้เหรียญทองแดงอีกด้วย</p>
<!-- /wp:paragraph -->

<!-- wp:paragraph -->
<p>ในแมทช์นี้ ปรัชญา กับ แม็กซิมัส ช่วยกันหวดด้วยความมั่นใจทำให้คว้าชัยในเซตแรกได้ ก่อนมาพลาดท่าพ่ายในเซตสอง ส่งผลให้เสมอกัน 1-1 เซต ต้องดวลซูเปอร์ไทเบรกตัดสิน และเป็นคู่ของหนุ่มไทยที่เป็นฝ่ายชนะ 2-1 เซต ด้วยสกอร์ 6-4, 3-6 และซูเปอร์ไทเบรก 10-7 ส่งผลให้ ปรัชญา กับ แม็กซิมัส ผ่านเข้ารอบรองชนะเลิศ ไปพบกับ ซูว ยู่ ซิ่ว และ เจสัน จุง จากไต้หวัน ที่ชนะ เซอร์เกย์ โฟมิน และ คูโมยัน ซุลตานอฟ จากอุซเบกิสถาน 2-0 เซต 6-2, 6-3 นอกจากนี้ ยังเป็นการการันตีได้เหรียญทองแดงเป็นอย่างน้อยของคู่นักหวดหนุ่มไทยด้วย</p>
<!-- /wp:paragraph -->

<!-- wp:paragraph -->
<p>ด้านประเภทหญิงคู่ รอบก่อนรองชนะเลิศ สองนักเทนนิสไทย "แน็ต" พัณณิน โควาพิทักษ์เทศ และ "ออมสิน" อัญชิสา ฉันทะ คู่มือ 302 และ 529 ของโลกตามลำดับ พยายามสู้เต็มที่ ก่อนปราชัยให้แก่คู่เต็ง 8 ของรายการ เหลียง เอิน ซัว และ หลี่ ย่า ซวน คู่มือ 179 และ 362 ของโลกตามลำดับ จากไต้หวัน 0-2 เซต ด้วยสกอร์ 6-7 ไทเบรก 3-7 และ 3-6</p>
<!-- /wp:paragraph -->

<!-- wp:image {"id":39539,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2023/09/383743905_712917550871230_4866756768432134421_n.jpg" alt="" class="wp-image-39539"/></figure>
<!-- /wp:image -->